Zer arnasten dugu Donostiako erdigunean su artifizialak jaurtitzen dituzten gauetan? – AIREA 12 – Kalapie\nZer arnasten dugu Donostiako erdigunean su artifizialak jaurtitzen dituzten gauetan? – AIREA 12\nKalapiek PM2,5 partikula finak neurtzeko bi gailu berri dituenez, elkarteko hainbat kidek, hirian bizikletaz edo oinez ibiltzen garenean, airearen kutsadura (bereziki autoek eragiten dutena) denbora errealean neurtzen jarraitzen dugu.\nEra berean, San Joan bezperako gauean egindako neurketetan Donostiako erdiguneko airean kutsadura-maila handiak antzeman genituenez, interesgarria iruditu zaigu Aste Nagusian su artifizialak jaurtitzeak Donostiako badiaren inguruan pilatzen diren milaka pertsonek arnasten duten airearen kalitatean duen eragina ezagutzea; bai eta erretzen den material piroteknikoak eragiten duen kutsadura akustikoak ikusleengan eta, bereziki, haurrengan duen eragina ere.\nIrudian, 2017ko abuztuaren 14an, 15ean, 16an, 17an, 18an eta 19an, Donostian su artifizialak jaurtitzen zituzten bitartean egin genituen airearen kalitatearen (PM2,5 partikulak) neurketak irudikatzen dira.\nPM2,5 partikulei dagokielarik, kolore berdeak airea garbia, horiak ez oso garbia, laranjak kutsatu samarra eta gorriak oso kutsatua dagoela adierazten dute. Hori kontuan hartuta, irudian ikusten dena nahiko kezkagarria da.\nAbuztuaren 18ko lerro berde-hori-laranja Gipuzkoa plazatik porturaino egindako ibilbidea da; eta lerro gorriak portua irudikatzen du, itsasoko eta lurreko brisaren eraginez, keak jaso zituen tokia.\nBulebarreko zati bateko lerro gorria zezensuzkoa igaro zenean egindako neurketei dagokie, lerro horia zezena portutik bulebarrera eta, handik, Garibai kalera itzuli zenekoa da.\nGaiari heltzeko, galdera hauei erantzuten saiatuko gara:\nZergatik neurtzen ditugu PM2,5 partikulak eta nola neurtzen ditugu? Zein da partikulen konposizioa? Zer eragin dute osasunean? Zer dio legeriak haiei buruz? Zer gertatzen da beste tokietako su artifizialekin? Zer edo zer al dakigu horri buruz? Eta, azkenik, zer egin dezakegu?\nSu artifizialak, magikoak badirudite ere, kimika hutsa dira. Suen eztanda eta sonoritatea ahalbidetzen dituzten erreakzioengatik ez ezik, sortzen duten eta hain ikusgarri egiten dituen kolore-sorta zabalagatik.\nHorren arrazoi nagusia bolborak barne hartzen dituen metalak dira. Hala, adibidez, sodioak sortzen ditu tonu hori eta urre-kolorekoak, barioak berdeak, kobreak urdinak, estrontzioak gorriak, titanioak dirdai zuri eta zilar-kolorekoak, kaltzioak intentsitate gehiago ematen die koloreei, magnesioak distira eta argitasuna areagotzen ditu, antimonioak distiren aureolak markatzen ditu…\nSu artifizialek atmosferara isurtzen dituzten gas eta keek arriskuan jartzen dute bai ingurumena (airea, itsasoa eta lurra) bai haien eraginpean dauden pertsonen osasuna (baita zarata entzutegatik ere), bereziki ahulenen kasuan: adin txikiko umeak, adineko pertsonak eta asma, arnas arazoak edo arazo kardiobaskularrak dituztenak.\nIzan ere, ke horiek osatzen dituzten hainbat partikula metaliko (horietako asko 2,5 mikratik beherakoak) inhalatzen ditugunean biriketara iristen zaizkigu.\nHorren harira egindako hainbat azterketa zientifikok adierazten dute su artifizialek kutsadura-maila handiak eragiten dituztela: PM2,5 partikula asko dituen kea eta kobrezko, estrontziozko, bariozko, zinkezko, magnesiozko, antimoniozko, aluminiozko, potasiozko, titaniozko eta abarrezko aerosol metaliko eta toxikoak direla-eta.\nEuropar Batasunak artsenikoaren eta berunaren erabilera debekatu du; hortaz, komenigarria litzateke metal horiek baimentzen dituzten beste herrialdeetatik iristen den material piroteknikoa kontrolatzea.\nEhunka su pirotekniko pizten dituzten Alacanteko Cremà eta Valentziako Mascletà ospakizunen ostean egindako neurketen emaitzek ehunka aldiz biderkatzen dute aipatu bi metal astunen presentzia hiri horietako atmosferan.\nTxinan duten kutsadura-arazoa ezaguna da ere. Bertan, Beijingen, Urte Berria ospatzeko su artifizialek ohiko balioak 25 aldiz gainditu zituzten PM2,5 indizeak (osasuna gehien kaltetzen duten partikulak) eragin zituzten: m3-ko 16 mikrogramotik 407 mikrogramora igo ziren.\nTxinako Segurtasun publikoko ministerioaren datuen arabera, egun seinalatu horietan zeru garbiagoa izan nahi zutelako, Txinako 138 hiritan su artifizialak debekatu eta beste hainbat 536 hiritan mugatu egin dira.\nPM2,5 partikulek osasunean duten eragina. OMEren gomendioak.\nOsasun-irizpideak soilik kontuan hartuta, OMEk erreferentziako balio batzuk proposatzen ditu, kutsatzaileekiko gehieneko esposizio onargarria zehazten dutenak.\nAlde aipagarria dago EBk ezarritako balioen eta OMEren gidalerroen artean.\nAzpimarratu behar da OMEren urteko gomendioa PM2,5 partikulentzat 10 μg/m3 dela, egungo europar muga-balioaren (25 μg/m3) erdia baino gutxiago, edo 2020. urterako ezarri den 20ko balioa baino gutxiago. Estatu Batuek, ordea, 12 μg/m3-ko muga-balioa arautu dute.\nPM2,5 partikulekiko eguneroko esposizioei dagokielarik, OMEk m3-ko 25 mikrogramotik beherako balioak gomendatzen ditu. EBk, aldiz, ez du muga-baliorik ezarri.\nPM2,5 partikulak neurtzeko sentsoreak eta estazio finkoekin duten korrelazioa.\nNeurketak egiteko kostu eta tamaina txikiko hainbat AIRBEAM 2.5 monitore eramangarri erabili dira. Monitoreek optikoki neurtzen dituzte 2,5 mikratik beherako partikulak.\nPM2,5 partikulak denbora errealean neurtzeko merkatuan dauden zenbait sentsorerekin egin berri duen azterketa batean, Ikerketa Zientifikoen Goi Kontseiluak (CSIC) ondorioztatu du AIRBEAM 2.5 monitoreak (erreferentziako) kutsadura atmosferikoa kontrolatzeko EBko hiri nagusietan erabiltzen diren estazio finkoetako sentsoreekin korrelazio-emaitza hobeak eskaintzen dituela.\nHorregatik hautatu genuen AIRBEAM 2.5. Izan ere, teknologia berrien (sentsoreak, Interneta eta aplikazioak) bidez, hiriko airearen kalitateari buruzko datuak denbora errealean ematen dizkigu. Sentsoreak smartphonearekin komunikatzen dira, Bluetooth bidez, eta azken honetan geolokalizatzen eta bistaratzen dira.\nEgun, 4 detektagailu txiki ditugu, neurketak egiteko dagozkien smartphoneekin lotuta. Donostiako Udaleko Ingurumen Sailak eta Kalapie txirrindulari elkarteak ordaindu dituzte.\nNeurketa egiten den bitartean, smartphonean, une bakoitzean, PM2,5 partikula finen maila ikus daiteke, bai eta egindako ibilbideko muturreko balioa eta batezbestekoa ere.\nIbilbidearen neurketa amaitzean, datuak sarbide libreko webgune batera (http://www.Aircasting.org/) bidali eta bertan biltegiratzen dira.\nAirBeam sentsorea PM2,5 partikulak neurtzeko\nPM2,5 eta beste aldagai batzuek neurtzen dituen aplikazioa\nAurrekari hauek ikusita eta, bizikletaz zein oinez hirian egindako ibilbideetan, PM2,5 partikulak denbora errealean neurtzen igaro ditugun azken 7 hilabeteetako (600 emaitza baino gehiago) esperientziaren ondoren, San Joan bezperako gauean Donostiako erdigunean antzemandako kutsadura-maila handia (Kalapie.org webgunean argitaratu genuen moduan) kontuan hartuta, komenigarria eta egokia iruditu zaigu Donostiako ikusleek su artifizialak jaurtitzen diren “bitartean eta ondoren” inhalatzen duten PM2,5 partikula-maila ezagutzea.\nDonostiako Aste Nagusian su artifizialak jaurtitzen diren 8 gauetan, abuztuaren 12tik 19ra arte, egin ditugu neurketak.\nAbuztuaren 12an, larunbatean, itsasoko eta lurreko brisak keak Urgullerantz aldentzen zituen. Lortutako emaitzen arabera, lurrean zeuden pertsona gehienek ez zuten izan su artifizialetatik zetozen toxikoekiko esposiziorik.\nHalaber, abuztuaren 13ko gauean Alderdi Ederren parean dagoen Askatasuna hiribideko balkoi batetik egindako neurketek emaitza onargarriak eman zituzten, haizeak ez zuelako kea harantz bideratzen.\nBeste 6 gauetan, berriz, abuztuaren 14tik 19ra arte, PM2,5 partikula arnasgarriekiko esposizio-mailek, erdiguneko eremu askotan, aise gainditu zituzten OMEk ezarritako mugak.\n6 gau horietan, gailentzen zen haize/brisaren arabera, neurgailuak keak joaten ziren tokietara eraman genituen.\nHala, PM2,5 partikulen kontzentrazio handiak aurkitu genituen ia hiriko erdigune osoan.\nErdiguneko kaleen mapan, lerro gorri jarraituak m3-ko 55 mikrogramotik gorako PM2,5 partikula-mailak irudikatzen ditu, lerro laranjak 35 eta 55 bitartekoak, horiak 12 eta 35 bitartekoak eta berdeak m3-ko 12 mikrogramotik beherakoak.\nLerro gorriak eremu zabala estaltzen du: Kontxa pasealekua, Easo, San Martzial, Urbieta, Loiola, Hondarribia, Getaria eta Arrasate kaleak, Askatasuna Hiribidea, Hernani, Garibai eta Andia kaleak, Gipuzkoa plaza eta ingurua, Bulebarra eta portua.\nSu artifizialek irauten duten 15-20 minutuetan, ez genuen astirik izan neurketak egiteko hiriko eremu zabalagoetan: Urumea ibaia, Artzain Ona, Alde Zaharra, Urgull, hondartza eta badiako ontziak. Bistan denez, hango kutsadura-mailak handiagoak izango ziren, keak zeraman norabideari erreparatuta begiratu batean ikus zitekeen moduan.\nEta zer esanik ez segurtasun-neurriengatik mugatutako eremuari dagokiolarik, su artifizialak jaurtitzen diren tokitik hurbilen dagoena, alegia. Horrek, gailentzen den haize/brisaren arabera, gertuko etxebizitzei eragiten baitie.\nNabarmendu beharra dago, egun guztietan (baita 15eko eta 16ko zezensuzkoa irten zenean), neurketa egin genuen une edo puntu askotan, kutsadura-maila hain zela handia non m3-ko 185 mikrogramoko neurgailuaren gehienezko detekzio-balioa aise gainditzen baitzuen.\nHori argi ikus daiteke azken 6 gauetako (14tik 19ra) grafikoetan, non PM2,5 partikulen kontzentrazioak, antza denez, m3-ko ehunka mikrogramokoak izan baitziren. Izan ere, keak buru gainean izango bagenitu bezain gertu sentitu eta ikusi genituen.\nABUZTUAK 14 (abuztuaren 14ko jatorrizko neurketa)ABUZTUAK 15 (abuztuaren 15eko jatorrizko\nABUZTUAK 16 (abuztuaren 16ko jatorrizko neurketa) ABUZTUAK 17 (abuztuaren 17ko jatorrizko neurketa)\nABUZTUAK 18 (abuztuaren 18ko jatorrizko neurketa) ABUZTUAK 19 (abuztuaren 19ko jatorrizko neurketa)\nAbuztuaren 19ko azken grafikoan, 0:00ak igarotakoan (20ko egunsentian), agertzen den puntu altuena Zurriola pasealekuan dagoen txurro-dendako keei dagokie; zertxobait baxuagoak diren hurrengo puntuak, aldiz, Gros auzoko terraza batean gure mahaitik gertu erretzen zeuden pertsonen tabako-keei dagozkie.\nOro har, grafikoetan, PM2,5 partikulen kontzentrazioaren hazkunde azkarra ikus daiteke su artifizialak jaurtitzen hasi ziren unetik (22:45) amaitu ziren arte (23:00-23:05). Ondoren, kontzentrazio horrek behera egin zuen pitinka-pitinka.\nEra berean, hainbat gautan, neurketak egin ziren zezensuzkoa irten zenean, abiatutakoan eta gero bulebarrean, eten zen tokian.\nZenbait kasutan, monitorearen m3-ko 185 mikrogramoko goi-muga gainditu zen, 15eko, 16ko eta 18ko grafikoetan, 23:30ak eta 23:40ak bitartean, antzematen den moduan.\nBestalde, abuztuaren 12tik 19ra, Eusko Jaurlaritzako Ingurumen Saileko Airearen Kalitatea Kontrolatzeko Sarearen barruan, Donostiako kutsadura atmosferikoa neurtzen duten estazioetako sentsoreek eman zituzten emaitzak ikusita, hauxe ondoriozta daiteke:\n– Hirian dauden 4 estazioetatik, PM2,5 partikulak Ategorrietako eta Tolosa hiribideko estazioetan bakarrik neurtzen dira.\n– Bi estazio horietako PM2,5 partikulen kontzentrazioak urteko beste egunetakoen antzekoak dira. Ez dute detektatu hiriaren erdialdean su artifizialek eragindako aldizkako poluzioa.\nMaterial piroteknikoak eragiten duen kutsadura akustikoa\nZarata mehatxu ikusezina da herritarrontzat, baina gaixotu gaitzake. Osasunaren Mundu Erakundeak (OME) adierazi du zarata gaixotasun gehien eragiten dituen ingurune-alderdietako bat dela. Baina, zarata sortzera eta jasatera ohituta gaudenez, agian ez gara haren ondorio kaltegarriez jabetzen.\nIzan ere, kutsadura atmosferikoaren atzetik, ingurunearekin lotuta, kutsadura akustikoa osasunean arazo gehien eragiten dituen bigarren kausa da.\nHainbat azterketek zarata neurrigabearen eta gaixotasunen hazkundearen arteko lotura zuzena frogatu dute.\nKutsadura akustikoaren iturri nagusiak, eta intentsitate handienekoak gainera, su artifizialak dira: 120-130 dezibel inguruko zarata-mailak eragiten dituzte su artifizialak jaurtitzen diren lekutik 100 metro baino gutxiagora dauden pertsonengan.\nOMEren aburuz, osasuna larriki kaltetzen dute, bereziki, adin txikiko umeen osasuna.\nAzkenik, bitxikeria gisa, esan daiteke, lan-munduan, entzumen-galera (gorreria) saihesteko, 8 ordurako gehienezko esposizio-maila 87 dezibelekoa dela.\nSoinu-maila bikoizteak 3 dezibelio igotzea dakar\nHala, 87 dezibel 8 ordutan eta 90 dezibel 4 ordutan, 93 dezibel 3 ordutan, 96 dezibel ordubetean, 99 dezibel 30 minututan, 102 dezibel 15 minututan, 105 dezibel 7,5 minututan edo 108 dezibel 3,75 minututan gauza bera da.\nBeste era batera esanda, 4 minututik beherako 108 dezibeleko esposizioak eta 8 orduko lanaldian 87 dezibeleko esposizioak kalte bera egiten diote entzumenari. Kontuan izanda enpresako osasun-taldearen kontrolpean dagoen lan-adineko (18 eta 65 urte bitartekoa) pertsona osasuntsu batez ari garela.\nIkuskizun pirotekniko horietan parte hartzen duten herritarrak, aldiz, askotarikoak dira, pertsona ahulenak (umeak) barne; eta hainbat minutuko su artifizialek 108 dezibeleko zarata-mailako esposizioa eragiten dute.\nHau izan da su artifizialen jaurtiketak Donostiako erdigunean eragiten duen kutsadura atmosferikoaren maila, oinarrizko mailan, neurtu dugun lehen aldia.\nAurkitutako PM2,5 partikulen kontzentrazio handiek aise gainditzen dituzte OMEk gomendatutako balioak. Horrek herritarren osasuna arriskuan jartzen du, bereziki, pertsona ahulenena, hau da, ikuskizun piroteknikoak eragindako kea iristen den eremuetan kokatuta dagoen jendea.\nEsan gabe doa, PM2,5 partikulen maila altu horiek ez zirela antzeman Eusko Jaurlaritzako Ingurumen Sailak Ategorrietan eta Tolosa hiribideetan kutsadura atmosferikoa kontrolatzeko instalatuta dituen estazioetan, estazio horiek igorpen-fokutik urrun baitaude. Horrek esan nahi du kutsadura eremu zehatz batean lokalizatuta dagoela.\nAurkitutako PM2,5 partikulen mailak Alacanteko Cremà, Valentziako Mascletà eta Beijingo Urte Berria bezalako ikuskizun piroteknikoetako mailen antzekoak dira.\nBegi-bistakoa da su artifizialak Alderdi Ederretik (etxebizitzetatik gertu dagoen eta jende asko biltzen duen tokia) jaurtitzeak kearekiko eta giroko zaratarekiko esposizioa errazten duela.\nBeraz, emanaldi piroteknikoak egiteko toki hori erabiltzen den bitartean, komenigarria litzateke jendeari hainbat gomendio orokor ematea:\n– Kearekiko esposizioa harik eta gehien murrizten bada, osasunean eragiten dituen efektu kaltegarriak txikiagoak izango dira. Hortaz, soluzio onena da kea ez inhalatzea edo, ahal den neurrian, inhalazioa minimizatzea.\n– Herritarrei kea iristen ez zaien toki batean kokatzea gomendatzen diegu, eta arreta berezia eskaintzea haizearen norabideari.\n– Konposatu piroteknikoak ekoizteko forma berriak ikertzen ari dira, ingurumena gehiago errespetatzen duten, hots, ke eta kutsadura gutxiago eragiten duten, nahasketak erabilita.\nKomenigarria litzateke su artifizialek eragiten duten kutsadura aztertzea. Gonbita luzatzen diegu EHUri eta Ikerketa-zentroei beste autonomia-erkidegoetan egin den azterketa-lanari ekiteko, aerosol metalikoen, material piroteknikoa jaurtitzean sortzen diren gas eta bestelako toxikoen konposizio kimikoa zehatz-mehatz ikertzeko.\n120 dezibeletik gorako (hegazkin batek eragiten duena baino gehiago) zarata-maila handiei dagokienez, OMEk dio ikuskizun piroteknikoek osasunerako oso kaltegarriak izan daitezkeela ez badira hainbat neurri hartzen. Bereziki, adin txikiko haurren kasuan, haien entzumena ahulagoa eta ezegonkorragoa delako eta, horrez gain, su artifizialekiko esposizio handiena duen populazio-taldea direlako.\nHonako neurri hauek har daitezke:\n– Ohikoak baino isilagoak diren su artifizialak jaurtitzea. Eztabaida sutsua piztu da horren inguruan eta merkatuan badaude horrelakoak.\n– Jendea ikuskizun piroteknikoa jaurtitzen den puntutik zentzuzko distantzia batera kokatzea. Ahalik eta urrunen kokatu, kalte gutxiago jasoko du entzumenak.\n– Umeak, bereziki, soinu-fokutik distantzia jakin batera kokatzea. Populazio-talde horretan zaratak ondorio kaltegarriak eragin ditzake-eta.\n– Belarrietan tapoiak edo kotoi pixka bat jartzeak zarata 20 dezibelean arintzen lagun dezake.\nAzkenik, adierazi nahi dugu, etorkizunera begira, ikuskizun piroteknikoak egiteko leku berri baten bideragarritasuna aztertu beharko litzatekeela, kea eta soinu-fokua populazio handiko eremuetatik eta herritar asko ibiltzen diren guneetatik ahalik eta gehien aldentzeko.\n“Hobetu zure bizikleta” Lantegia


BiscayAPP aplikazio mugikor onenak bilatzeko lehiaketa abiarazi du Bizkaiko Aldundiak | El Correo\nZurekinBiscayAPP aplikazio mugikor onenak bilatzeko lehiaketa abiarazi du Bizkaiko Aldundiak\nBiscayAPP aplikazio mugikor onenak bilatzeko lehiaketa abiarazi du Bizkaiko Aldundiak\nEdizio honetan lau kategorietako irabazleez gain, 10,000 euroko sari berezi bat ere egongo da\nIZASKUN MOYANO Martes, 26 septiembre 2017, 00:33\nBizkaiko Foru Aldundiak BiscayAPP lehiaketa jarri du martxan, aplikazio mugikor onenak bilatzeko helburuarekin. Lehiaketa lurraldearentzat estrategikoak diren lau kategoriatan antolatu da: zilar ekonomia, data intelligence, energia eta manufaktura aurreratua. Lehiaketaren bigarren edizioa da, eta, aurten, BiscayTIK, BEAZ eta Seed Capital foru erakunde publikoek ere parte hartzen dute; haietako bakoitzak bere ezagutzak, esperientziak eta baliabideak jarri ditu, lehiaketari balio handiagoa eman nahian.\nIbone Bengoetxea Herri Administraziorako eta Erakunde Harremanetarako foru diputatuak lehiaketaren aurkezpenean adierazi duenez, lehen edizioa 2014an hasi zen prestatzen, BiscayTIK fundazioaren eskutik, eta urtez urte haziz eta aberastuz joan da jasotzen dituen laguntzei esker. Lau kategorietako bakoitzean irabazle ateratzen diren aplikazioek 2.000 euroko saria jasoko dute.\nBerritasun aipagarrienetako bat sari berezia izango da, BiscayAPP saria, aurkeztu diren aplikazio guztien arteko onena sarituko duena. Irabazleak 10.000 euroko saria jasoko du, eta BEAZ, Seed Capital eta BiscayTIK erakundeen laguntza izango du proiektua Bizkaian inkubatzeko.\n«Aplikaziorik onena errealitate bihurtu ahal izatea nahi dugu, eta BiscayAPP lehiaketaren bidez Aldundiaren finantzaketa jasotzen duten ideia onak hemen gure lurraldean gauzatu ahal izatea. Gure helburua da enpresa sare berritzailea sustatzea eta ekimen berritzaileak Bizkaira erakartzea, eta ekimen horiek, talentu hori, Bizkaian geratu dadin nahi dugu. Horixe da BiscayAPP lehiaketaren bigarren edizio honen espiritua», azaldu du.\nAplikazio irabazleak hautatzeko, irizpide hauek hartuko dira kontuan: diseinua, erabilgarritasuna, erabiltzailearen esperientzia, funtzionalitateak, bideragarritasun ekonomikoa eta soziala, merkaturatzeko aukerak, antzeko produktu batzuekiko berritasun gradua, proposamenaren izaera berritzailea eta enpresa berriaren hazkunde potentziala.\nFelipe VI, operado\n91.000 euro txikizkako merkataritzari laguntzeko programentzat Gazteen arteko euskararen erabilerari buruzko ikerketa martxan da


Otarrain entsalada | Errezetak Recetas | Gastronomia | Oiz egin | Oiz Egin\nOtarrain entsalada. Gabonetarako errezeta elegantea. Juantxu Larruzearen errezeta gozoa benetan. Ausarta izan eta prestatu. Ez da batere zaila.\n2 otarrain buztanak\n200 gr gatza\nKontserbako baba berde txikiak 50 gr.\n100 ml esnegaina\nOtarrain kongelatuak erabiltzen baditugu, giro-tenperanturan deskongelatu. Lapiko handi batean ura irakiten jarri, 200 gr. gatza gaineratuz. Ura epela dagoenean otarrainak uretan sartu. Ura irakiten hasten denetik otarrainak 12 minutuz egosi.\nOtarrainak egosten direnean, uratik atera eta izotz-uretan sartu. Bertan minutu batzuk eduki. Gero otarrainak zuritu. Modu erraz batean zuritzeko, artaziak erabili, izkinetatik moztu, eta gero eskuz zuritu. Otarrainek azala nahikoa gogorra da.\nBeste alde batetik, era askotako letxugak ozpin-olioz eta gatzaz gozatu, entsaladarako bezala.\nJarraian, otarrainak xerratuko ditugu medailoiak ateraz. Otarrainen zatitxo batzuk maionesagaz nahastuko ditugu.\nBestetik, espinakak ur berotan galdarraztatu 3 minutuz. Ondoren, minutu batez izotz-uretan sartu eta atera. Jarraian, katilu batean jarri, oliba olio pixka bat bota, esnegain apur bat, maionesa eta ozpin ukitu bat. Guztia irabiatu ondoren, entsaladaren oinarria izango dugu.\nDagoeneko, entsalada apaintzen hasiko gara. Plater txuri zabal batean, lehenik espinaka krema apur bat jarriko dugu. Ondoren, era askotariko letxuga onduak baba berde txikiekin jarriko ditugu.\nLetxugen gainean otarrain zatitxoak maionesagaz lagunduta prestatu dugun nahasketaren koilarakada bat, eta bukatzeko, otarrain medailoia. Entsalada ozpin-olioz onduko dugu.\nOzpin-olioa ahuakate, tipula, piper gorri, eta tomate laurdenekin prestatuko dugu. Hauek txiki-txiki moztu eta ozpin-olioa gaineratu. Olioa beti ozpinaren kantitate bikoitza bota beharko dugu.


Abesbatza – Irunero\nNayáde abesbatzak kontzertua eskainiko du urriaren 23an arratsaldeko 19:00etan Irungo Amaia Antzokian. Nayáde abesbatzaz gain, Belen Sierra piano jolea, Mikel Zunzundegui biolontxelista eta Ainhoa dantza Akademiak parte hartuko dute emanaldian. Hainbat diziplinen fusioa eskainiko duen emanaldia prestatu dute. Bularreko Minbiziaren...\nAtzokoak 1985 urtean Donostiako Orfeoian edo Easo zein Ametsa bezalako abesbatzetan ibilitako irundarren musika koralarekiko zaletasunetik sortu zen abesbatza da. Egun, zuzendariaz gain, 25 ahots beteranok osatzen dute abesbatza irundarra. German Gaminde abesb...


Gorostitzako kiroldegiak kirol anitzeko pista estali bat izango du\n11·06·22 | 16:02\nBarakaldoko Udalak 911.000 euroko aurrekontua bideratuko du Gorostitzako kiroldegiko hockeyko pista dagoen lekuan kirol anitzeko pista bihurtzeko. Bertan, hockeyaz gain futbitoa, patinak, hockeya eta saskibaloia praktikatu ahal izango dira.\nHori zen kirol-instalazio horiek erabiltzen dituzten klubek eskatzen zuten obretako bat, lurzorua irregularra delako eta korronte handiko eremua delako. Ildo horretan, espazioa erabat ixteko aukera aztertu zen, joko-eremu egonkorragoa, seguruagoa eta erosoagoa sortzeko, eta, gainera, Barakaldo Kiroletako erabiltzaileei kirol-aukera gehiago eskaintzeko.\nEspazio horrek, gaur egun, albo irekiak eta lurzoru irregularra ditu. Lanak aukera emango du espazio hori kirol anitzeko zentro itxi bihurtzeko, goiko egitura aprobetxatuz. Itxitura sortzeaz eta zorua erabat konpontzeaz gain, lau ikusle-harmaila txiki sortuko dira mendebaldeko alboan.\nEraberritze hori egiteko, egungo kirol-ekipoen zati bat desegin behar da, hala nola babes-hesi perimetralak, arbitro eta jokalarien bankuak, atezaindegiak eta argiztapena. Gainera, hormigoizko zorua eraikiko da, plataforma berri bat eta drainatze-sare bat egiteko.\nEraikina hormigoizko bloke aurrefabrikatuekin itxiko da. Argiztapen osoa aldatuko da, suteak detektatzeko guneak sortuko dira, aireztapena, etab. Azkenik, lanak atezaindegiz, saskibaloi-saski erretraktilez, sare eta babesez hornituko ditu hiru pistak: hockeya, areto-futbola eta saskibaloia.\nBI MILIOI EURO BAINO GEHIAGO AURTEN ERREFORMAK EGITEN GOSOSTIZAN\nGaur egun, lizitazioaren oinarrizko zenbatekoa 911.000 eurokoa da. Lizitatu eta kontratua sinatu ondoren, lanak 7 hilabeteko iraupena izango duela aurreikusten da. "Azken hilabeteotan, hobekuntza garrantzitsuak egin ditugu kiroldegian, galdara ordezkatuz, igerilekuak eraberrituz, espazio berri hori sortuta, zeinak, zalantzarik gabe, kiroldegiaren aukerak zabalduko baititu", Barakaldo Kirolak elkarteko presidente Iñigo Asensiok azaldu duenez. Azken hiru lan horiek 2 milioi eurotik gorako inbertsioa ekarri dute.


Niels Henrik Abel - Wikipedia, entziklopedia askea.\nNiels Henrik Abel (Finnøy, Norvegia, 1802ko abuztuaren 5a - Froland, Norvegia, 1829ko apirilaren 6a) matematikari norvegiarra izan zen. Aljebra ekuazioak, laugarren gradutik gorakoak direnean, aljebra bidez ezin egin daitezkeela frogatu zuen; aljebra funtzioak eta eliptikoak ikertu zituen, besteak beste. Ekuazio mota berri bat ere aurkitu zuen, bere ohorez Abelen ekuazio edo ekuazio abeldar deitzen dena. Miseria gorrian hil zen.\nNedstrand (en) eta Finnøy (en) , 1802ko abuztuaren 5a\nFroland, 1829ko apirilaren 6a (26 urte)\n1815ean Christianian Cathedral School-en (gaur egungo Oslon) ikasi zuen, eta hiru urte geroago Bernt Holmboe Mathematicsek planteatutako jatorrizko arazoari irtenbide bikaina eman zion.\n1824an frogatu zuen ez dagoela inolako formularik polinomio baten erroak aurkitzeko honen maila 5 edo 5 baino altuagoa bada.\n1828 urtearen amaieran, Abel Frolandera(Norvegia) joan zen bere emaztegaia bisitatzera, eta han tuberkulosiak jota hil zen 1829ko apirilaren 6an, 26 urte zituela. Norvegiako gobernuak Abel saria sortu zuen 2002an, jaiotzaren berrehungarren urteurrenaren omenez.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2016/02/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nNiels Henrik Abelen biografia ingelesez\nAbel Saria webgunearen biografia\nAzken aldaketa 4 martxoa 2021(e)an, 11:38(e)tan\nOrriaren azken aldaketa: 4 martxoa 2021, 11:38.


Obra Gonbidatua 17|02|16 • 17|05|09\nHaratustela Chillida Halla\nObra Gonbidatua programaren edizio berri honetan, Javier Pérez artista garaikide bilbotarraren lana aurkeztuko dugu, Banco Santander Fundazioaren babesari esker. 2011n egindako Haratustela instalazioa da, Muranoko kristalezko lanpara gorri bikain baten zatien gainean pausatutako hamar bele disekatuk osatutakoa.\nEuskal Herriko Unibertsitateko Arte Ederretako Fakultatean eta 1992tik 1997ra bizileku izan zuen Parisko École Supérieure des Beaux-artsen ikasi ondoren, estilo propioari esker, Javier Pérez laster hasi zen sorkuntza plastikoaren munduan nabarmentzen. Bere ibilbidea, hain zuzen ere, XX. mendeko laurogeita hamarreko hamarkadan nazioarteko testuinguru artistikoan indar handiz agertutako inguruko artisten belaunaldiaren barruan dago kokatuta.\n2001. urtean, Estrella de Diegok hautatu zuen Ana Laura Aláezekin batera (Bilbo, 1964) Veneziako Bienaleko Espainiako Pabiloian parte hartu zezan. Bertan, tamaina handiko kupula alderantzikatua aurkeztu zuen, beirazko milaka alez osatutakoa. Lan horren izenburua Kristaldutako zeru-zatia da, eta, gaur egun, bisitariak hartzen ditu Artium - Vitoria-Gasteizko Arte Garaikideko Euskal Museo Zentroko sarreran. Sasoi hartan, De Diegok honelaxe azaldu zuen Pérezen lana: "fina bezain indartsua da\nzatikatua bezain trinkoa".\nJavier Pérezen lanak beste instituzio nabari batzuetako fondoetan ere badaude; esate baterako, Madrilgo Reina Sofia Arte Zentroa Museo Nazionalean edo Guggenheim Bilbao Museoan. Besteak beste, nazioarteko hainbat museo eta galeriatan ere jarri dituzte ikusgai Javier Pérezen lanak: Parisko Centre Pompidou, Parisko Palais de Tokyo, Marseillako Chapelle du Centre de la Vieille Charité, Vienako Kunsthalle Wien, Parisko Musée d'Art Moderne de la Ville, Nimesko Carré d'Art-Musée d'art contemporain, Musée d'Art Moderne et Contemporain Strasbourg eta Rouengo Musée des Beaux-Artsen.\nInstalazioen artean, honakoak nabarmentzen dira Veneziako 2001eko Bienalerako aipatutakoarekin batera: Mutazioak (2004), Madrilgo Reina Sofia Arte Zentroa Museo Nazionaleko Kristalezko Jauregian; Landare-argidun larruazalak (2007), Vitoria-Gasteizko Vital Kutxako egoitza nagusirako; Erostak (2009), Burgosko katedraleko klaustroan; eta Salzburgeko Jaialdirako eskaerapean egindako Denboraren erakustaldia (2012).\nHasiera-hasieratik, adierazpenerako zenbait euskarri eta prozeduraren arabera eratutako diziplina anitzeko lengoaia antzematen da bere lanetan. Hartara, marrazkia, eskultura, argazkiak, bideoak eta performancea darabiltza artistak, aparteko diziplina moduan edo ikusleen artean giza izaerari buruzko hausnarketa suspertzeko sortutako dotoretasun formal handiko instalazio konplexuen osagai moduan.\nHorretarako, Pérezek ahalik eta onura handiena ateratzen die zenbait material organikoren eta hauskorrak bezain arinak izan ohi diren objektu manufakturatuen adierazpenezko ezaugarriei. Lehenengoen artean, larrua, latexa, pergaminoa, hesteak, krisalidak edo, kasu honetan bezala, animalia disekatuak erabili ditu; eta, bigarrenen artean, beira edo portzelana, baina baita brontzea edo erretxinak ere.\nFiguraziozko eta objektuzko errealitate horretatik abiatuta, askotan bilbe eszenografikoaren epilogo moduan eratutako argudioa garatzen du, eta, bertan, izaerari buruzko gaiak ditu hizpide. Horrela, ikusleekiko konfiantzazko itxurazko harremana okertzen duten misterioaren eta artegatasunaren adierazpidea dira objektu ezagunak.\nHorixe bera gertatzen da orain Obra Gonbidatu moduan ikusgai jarri den piezan, zoruan hautsita dagoen Muranoko kristalezko lanpara zoragarria hauskortasunaren ideiaren metafora bihurtzen baita. Artistak berak dioenez, "beiraren inguruko interes handia daukat, hauskorra bezain zurruna delako, erakargarria bezain arriskutsua". Dena dela, gainera, gorria ere bada, "gure barruaren kolorekoa". Beraz, odola bera eta bizia aipatzen ditu zuzenean, eta, kasu honetan, badirudi bele beltzen agerpen maltzurraren aurrean isuri dela, zaurgarriak garela eta, horren ondorioz, gure izaera denborazkoa dela gogorarazteko.\nMaterial horien bitartez, Pérezek misterioz betetako lan sofistikatuak sortzen ditu, eta, bertan, edertasuna eta izugarrikeria nahasten ditu ahalmen oroitarazle handiz. Hori dela eta, sarritan, nolabaiteko urduritasuna sortzen du ikusleen artean. Ia-ia beti, tempus fugitaren ideia barrokoa eta gauzen hauskortasuna dakarzkigute gogora, eta, vanitasaren transposizio garaikidea izango balitz bezala, denborak ihes egiten digula ere bai. Izan ere, badirudi horixe bera dela Haratustela lanaren (2011) ideia nagusia.\nMuranoko beira eta bele disekatuak Zenbait neurri\nERAKUSKETAREN EDUKIA: Javier Pérez\nJavier Pérez ARTEDERren\nArdoaren kultura Renoir: intimitatea


Errugbia Aitor Uranga gogoratzeko - Lasarte-oria - Txintxarri.eus\nErrugbia Aitor Uranga gogoratzeko\nBeñat Lizaso Garcia 2019-06-02 18:04\nTxapelketa emakumezkoen Hernani-Pinguinas Burgos partidarekin hasi zen\nBeltzak klubeko kide zen Aitor Urangaren oroimenezko III. txpelketa jolastu zen joan den larunbatean Michelineko zelaian. Emakumezkoetan Hernani eta Pinguinas Burgos izan ziren. Gizonezkoetan, berriz, Beltzak Lasarteorians, Atletico San Sebastian eta RAC Lobos.\nAitor Uranga omentzeko asmoz zelairatu ziren errugbilariak Michelineko berdegunera. Eguna Beltzak Ostadar errugbi eskolako jokalari, guraso eta entrenatzaileen arteko partida jokatuz hasi zuten.\nTxapelketari hasiera Hernani eta Pinguinas Burgoseko neskek eman zioten, goizeko 11:30ean. Hernaniarrak indartsu zelairatu ziren eta Burgosekoek zailtasunak izan zituzten hauei aurre egiteko. "Bultza Hernani!" ohiu artean lortu zituzten txapelketako lehen ensaioak gipuzkoarrek.\nArratsaldean, Jesus Zaballos alkateak eta Txus Alonso kirol zinegotziak goizean jokatu zen norgehiagokako sariak banatu zituzten. Txapelketako irabazleak hernaniarrak izan ziren eta Paola Vega jokalari lasarte-oriatarrari sari berezia eman zioten senior taldearekin debutatzeagatik.\nSari banaketa eta gero gizonezkoen txanda etorri zen. Lehenengo partida Atletico San Sebastian - RAC Lobosen artean jokatu zuten. Epaileak partiduari hasiera eman aurretik Iñaki Vergara, Espainiar Estatuko errugbiko epaileen batzordeko lehendakariak, ohorezko sakea egin zuen.Donostiarrek arratsaldeko lehen garaipena lortu zuten.\nBigarren partidan Beltzak Lasarteorians eta Atletico San Sebastian izan ziren aurrez aurre. Talde txuri-urdinak txapelketa emango zion garaipena lortu zuen.\nAzkeneko partida ARC Lobos eta Beltzak Lasarteorians izan zen. Partida honetan erabaki zen bigarren postua. Segoviakoak izan ziren garaile. Lasarte-oriatarrak, hortaz, hirugarren gelditu ziren.\nTxapelketa eta gizonezkoen sari banaketa bukatu ostean, 3. denbora Loidi pilotalekuan izan zen. Txapelketan parte hartu zuten taldeek giro paregabean eman zioten amaiera egunari.\nTxapelketan Lasarte-Oriako errugbilari ezberdinek osatutako gizonezkoen taldeak parte hartu zuen. Beste talde batzuetan jolasten egon arren, talde berean batu ziren herriko jokalariak.\nJokatzen jarraitzen duten kirolariez gain, Aitor Uranga omentzeko berriro galtza motzak eta takodun botak jarri zituenik ere izan zen osatutako taldearen hamabostekoan.\nIII. Aitor Uranga memoriala\nAitor Uranga errugbi memoriala. Hernani - Pinguinas Burgos partidako sari banaketa


Zentsurarik ezarri izana ezeztatu du Nafarroako Gobernuak, Skolaeren polemikaren harira\nSkolae hezkidetza programaren inguruko eztabaidak dirau eta horren aurkako erasoa atzokoan izan zen. Nafarroako Gobernuak abesti jakin batzuk zentsuratu dituelaren baieztapena ezeztatu du eta argitu du Skolaeren edukiaren parte direla, indarkeria matxistaren inguruko hausnarketa sustatzeko helburu dutenak.\n29 urteko espetxe zigorra eskatu du fiskaltzak Alfredo De Miguelentzat\nEAJko arduradun ohiak enpresa sare baten bidez legez kanpoko komisioak jasotzeko "harreman politiko edota adminstratiboak" baliatu zituela ondorioztatu du.\nIñigo Urkullu Eusko Jaurlaritzako lehendakariaren eta Quim Torra Kataluniako Generalitateko presidentearen arteko bilkurari, Alfredo de Miguelen aurkako zigor eskaerari eta Pedro Sanchez Espainiako Gobernuko presidenteak euskal presoen zigor urteak batzeaz esandakoari erreparatu diegu arlo politikoan. Gizarte gaietan, etxegabe baten heriotzagatik Barakaldon egindako elkarretaratzea eta 'Penitencia' dokumentalaren aurkezpena hartu ditugu hizpide. Azkenik, McOnak taldearen 'Gure naufragoak' diskoari eskaini diogu arreta, kultura eremuan.\nEH Bilduk pertsonak jarri nahi ditu Bizkaiko politikaren erdigunean\nEH Bilduko Bizkaiko Ahaldun Nagusia izateko hautagai Bea Ilardiak koaliozioaren ildo nagusiak aurkeztu ditu Bilbon. Pertsona erdigunean jarriko dituzten politikak ditu helburu eta gai garrantzitsuenak enplegua, berdintasuna, mugikortasuna eta fiskalitatea izango direla aurreratu du. Hain zuzen ere, fiskalitate justuago batek bakarrik hobetu dezake bizkaitarron bizitza Ilardiaren ustez.


Koronabirus: lehen kasua detektatu dute Baiona inguruan | Euskal Herria | KAZETA\n2020 MAR. 04 - 11:19h\nPirinio Atlantikoetako Departamenduko Prefeturak baieztatu duenez, Ipar Euskal Herrian koronabirusak kutsatu duen lehen pertsona bat dago. Nongoa den zehaztu ez badute ere, Baionatik hurbil kokatu dute kasua. Lombardiatik jindako 34 urteko gizona litzateke kutsaturikoa.\nBaionako ospitalean joan den astetik hasi zen koronabirusari aurre egiteko neurriak hartzen. ©Gaizka IROZ\nLombardiara bidaiatu izanen lukeen 34 urteko gizon batek koronabirus epidemia atzemateko egindako frogetan positiboa eman zuela jakinarazi du Pirinio Atlantikoetako Prefeturak. Ipar Euskal Herrian lehen kasua izan daitekeen hau astearteko azken orduan detektatu zuten, Baionatik hurbil.\nPositiboa eman eta, kutsaturiko pertsonak ospitaleko artapena du ordutik eta Eskualdeko Osasun Agentzia bere harreman sarea aztertzen ari da beste kutsaturen bat izan daitekeen baieztatu edo baztertzeko. Pertsona horiekin egunean zehar eginen duten kontaktua, haiek ere frogak egin ditzaten. Oroitarazi behar da Baionako ospitalean joan den astetik hasi zirela neurriak hartzen.\nLarrialditarako SAMU zerbitzuak bere taldeak azkartu ditu bere beharra balitz lehenbailehen joan ahal izateko. Izan ere, epidemiaren inguruko protokoloaren arabera, lehentasunez beren etxeetan artatu behar dira pertsonak, osasun zerbitzuak ez kolapsatzeko. Betiere, kalteturiko pertsonen larritasunaren araberakoa izanen da hori.\nAzken 14 egunetan epidemia hedatu izan den lekuetara bidaiatu eta sintomaren bat - eztula, arnasketa arazoak, sukarra - duten herritarrek, 15 zenbakira deitu eta heien etxean egon behar dute, gutienez osasun zerbitzuek artatuak izan arte. Eta bistan dena, ahalik eta harreman gutien izan behar dute beste pertsonekin.


Otsailaren16an “Goia, bete zure hitza! Galdeketa orain! Zezenketarik ez!” elkarretaratzea Donostian – Usurbil Eginez\nOtsailaren16an “Goia, bete zure hitza! Galdeketa orain! Zezenketarik ez!” elkarretaratzea Donostian\nOtsailaren 16an (larubata), Donostia Antitaurina Orainek eta Eguzkik (Euskal Herriko talde ekologista eta antinuklearra) antolatuta, “Goia, bete zure hitza! Galdeketa orain! Zezenketarik ez!” lemapean elkarretaratzea egingo da Donostiako Nautikoko terrazan, 11:00etan. Antolatzaileak elkarretaratzean parte hartzera animatzen dituzte herritarrak: “Elkarretaratzea antolatu dugu gogoratzeko legealdia bukatzear dela eta alkateak ez duela emandako hitza bete”.\nZergatik elkarretaratze hau orain?\n“Legealdia hasi bezain pronto, Eneko Goiaren udal gobernuak zezenketak berrezarri zituen. Gauzak horrela, eta betiere Donostiako Udaletxean aho batez onartutako Partehartze Araudiari jarraituz, Donostia Antitaurina Orainek 10.000 herritarren sinadura bildu zituen, behar bezala egiaztatuak, eta, sinadura horiek oinarri, Udalari eskatu zion donostiarren artean galdeketa egiteko, ea baliabide publikoak –batik bat Illunbeko instalazioak– zezenketak egiteko uzten jarraitu behar zuen ala ez.\nGoiak galdeketa egingo zela agindu zuen, baita data ezarri ere: 2017ko otsailaren 19a. Baina galdeketa ez da inoiz egin. Egia da Madrilgo Gobernuak debekatu egin zuela, baina hori bezain egia da Goiak, aukera izanda, ez duela geroztik bere hitza betetzeko inolako borondaterik erakutsi. Beraz, galdeketa egin behar zen eta egin ez zen dataren bigarren urteurrenaren bueltan, elkarretaratzea antolatu dugu gogoratzeko legealdia bukatzear dela eta alkateak ez duela emandako hitza bete”.\nAurrekoa Previous post: Otsailaren 15ean Coral Herreraren “Maitasunaz gozatzen duten emakume eta gizonak” hitzaldia\nHurrengoa Next post: 2019ko udal diru-laguntzak eskatzeko epea martxoaren 12an amaitzen da


Saint-Momelin - Wikipedia, entziklopedia askea.\nWulverdinghe, Lederzeele, Nieurlet, Watten, Saint-Omer eta Serques\n222 (%50.1) 240 (%54.2)\nSaint-Momelin Frantziako udalerria da, Nord departamenduan dagoena, Frantzia Garaia eskualdean. 2013an 360 biztanle zituen.\n2007an Saint-Momelin udalerrian erroldatutako biztanleak 360 ziren. Familiak 131 ziren, horien artean 28 pertsona bakarrekoak ziren (7 bakarrik bizi ziren gizonak eta 21 bakarrik bizi ziren emakumeak), 39 seme-alabarik gabeko familiak ziren, 50 seme-alabak dituzten bikoteak ziren eta 14 seme-alabak dituzten guraso-bakarreko familiak ziren.\n2007an 146 etxebizitza zeuden, 137 familiaren etxebizitza nagusia ziren, 1 bigarren erresidentzia bat zen eta 8 hutsik zeuden. 140 etxeak ziren eta 5 apartamentuak ziren. 137 etxebizitza nagusietatik 95 bere jabearen bizilekua ziren, 38 alokairuan okupaturik zeuden eta 4 doan lagata zeuden; 7 etxek bi gela zituzten, 13 etxek hiru zituzten, 36 etxek lau zituzten eta 81 etxek bost zituzten. 107 etxek euren parking plaza propioa zuten azpian. 62 etxetan ibilgailu bat zegoen eta 55 etxetan bat baino gehiago zituzten.\nSaint-Momelin udalerriko biztanleria-piramidea 2009an .\n2007an lan egiteko adina zuten pertsonak 238 ziren, horien artean 163 aktiboak ziren eta 75 inaktiboak ziren. 163 pertsona aktiboetatik 142 lanean zeuden (79 gizon eta 63 emakume) eta 22 langabezian zeuden (12 gizon eta 10 emakume). 75 pertsona inaktiboetatik 23 erretiraturik zeuden, 17 ikasten zeuden eta 35 "bestelako inaktibo" gisa sailkaturik zeuden.\n2009an Saint-Momelin udalerrian 148 unitate fiskal zeuden, 404 pertsonek osaturik. Pertsona bakoitzeko diru-sarrera fiskalaren mediana urteko 14.658 euro zen.\n2007an zeuden 6 komertzioetatik, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 1 informazio eta komunikazio enpresa zen, 1 higiezinen enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Momelin udalerrian 5 nekazaritza-ustiategi zeuden.\nNieurlet (2,0 km)\nSalperwick (2,7 km)\nSerques (3,6 km)\nSaint-Martin-au-Laërt (4,3 km)\nClairmarais (4,3 km)\nWulverdinghe (4,5 km)\nLederzeele (5,0 km)\nWatten (5,4 km)\nMoulle (5,5 km)\nHoulle (5,6 km)\nBuysscheure (5,8 km)\nBNF: 15267110q (data)


BilbaoArten bekadun izandako artistek mugikortasun programa ezberdinetan izena emateko aukera dute lehen urtetik aurrera. BilbaoArtek, hauen bidez, artistak trukatzen ditu estatuko zein nazioarteko zentro artistikoekin egoitza programak gauzatzeko.\nBilbaoArte eta beste zentroen artean\nIRA./AZA. 2020 ATZERATUTA\nSeMA NANJI RESIDENCY SEUL (HEGO KOREA)\nArtista partehartzaileak: Raquel Meyers eta Zin Kijong\nArtista partehartzaileak: Alberto Lomas eta Dorothy M Yoon.\nArtista partehartzaileak: Pau Figueres, Fernando Villena, Sarah Bildstein eta Janine Maria Schneider.\nArtista partehartzaileak: Leire Urbeltz eta Ryu Biho.\nBeste entitateekin lankidetzan\nmugitutako BilbaoArteko artistak\nABE. 2019/URT. 2020\nArtista partehartzaileak: Zigor Baraiazarra eta Idoia Montón.\nCITÉ DE PARIS (FRANTZIA)\nArtista partehartzailea: Juana García-Pozuelo.\nArtista partehartzaileak: Taxio Ardanaz eta Begoña Zubero.\nBilbaoArtera gonbidatutako artistak\nArtista partehartzaileak: Bea Lozano eta Santiago Colombo.\nArtista partehartzailea: Julia R. Gallego.\nArtista partehartzaileak: Raquel Meyers eta Araiz Mesanza.\nArtista partehartzaileak: Gashbin Othman eta Ahmed Mohammed.\nArtista partehartzailea: Julia Martos.\nArtista partehartzaileak: Maite Caballero eta Genís Rigol.\nArtista partehartzailea: Victoria Adame.\nArtista partehartzaileak: Fernando Vázquez eta Raisa Álava.\nArtista partehartzaileak: Azar Othman eta Nig Salam.


► Euskal Kultur Erakundea - Institut Culturel Basque\nEuskal dantzaren transmisioari buruzko web-dokumentala\nEuskal kultur erakundeak galdeginik Radiokultura web-irratiko kazetariak eta Johan Morin argazkilaria Ipar Euskal Herriko sei dantza eskoletako erakasle eta ikasleen gana joan ziren 2015eko neguan. Bildu zituzten lekukotasunak, irudiak eta soinuak, “Lehen urratsa” izeneko web-dokumentalean argit...\n2016ko Agorrilaren 29an, 16:27\nAu cours de l’hiver 2015, à la demande de l’ICB, les animateurs de la web-radio Radiokultura et le photographe Johan Morin sont allés à la rencontre d’enseignants et d’élèves de six écoles de danse basque du Pays Basque nord. Le fruit de ces entretiens est à présent consultable en li...\n2016ko Agorrilaren 29an, 16:26\nBosgarren aldiz, Euskal kultur erakundeak eta Azkue Fundazioak "Irudimena" sormen lehiaketa antolatzen dute 2015eko azaroaren 15a arte. Aurten euskal dantza izanen dute sortzaileek abiapuntu, SOKA erakusketa ibiltariaren dinamikari jarraikiz. Lehiaketa denei irekia da. Parte hartu lotsarik gabe! ww...\n2015ko Urriaren 08an, 08:44\nIl est encore possible de participer au concours de création littéraire, sonore et visuelle "Irudimena" en envoyant sa contribution via le site www.concours.irudimena.com avant le samedi 17 mai!...\n2014ko Maiatzaren 15an, 21:24\nEuskal kultur erakundearen ohiko biltzar nagusia maiatzaren 17an, larunbatez, iraganen da, goizeko 10:00etatik goiti, Hiriburuko "La Perle" gelan. Elkarte-kideak baita kultur eragile guziak gonbidatuak dira bilera garrantzitsu honetara. www.eke.org...\n2014ko Apirilaren 28an, 17:12\nL'Institut culturel basque et AEK organisent la 9ème édition de la dictée en langue basque "Hitzaditza" le samedi 12 avril à 9h30 à l'IUT de Bayonne (Château-Neuf). Inscrivez-vous! De nombreux lots seront à gagner comme des eReader, des pass pour le festival EHZ, des livres... ****** Eu...\n2014ko Apirilaren 04an, 10:08\nLaugarren aldiz, Euskal kultur erakundeak eta Azkue Fundazioak "Irudimena" sormen-lehiaketa antolatzen dute 2014ko maiatzaren 16a arte. Gure baitako sormenaren bultzatzaile izan nahi du aurten ere. Parte hartu lotsarik gabe! www.irudimena.com...\n2014ko Martxoaren 24an, 15:09


Iker Buenok hartuko du Iraurgi SB entrenatzeko ardura - Iraurgi Saskibaloi Taldea - Uztarria (Azpeitia)\nIker Buenok hartuko du Iraurgi SB entrenatzeko ardura\n2013ko abu. 20a, 17:54\nEtxeko entrenatzailea, ISBko maila ezberdinetan entrenatzen ibiltzeaz gain, Iurgi Caminosen laguntzailea izan da azken urteetan.\nIker Bueno izango da entrenatzaile berria. Argazki originala\nTaldea eraikitzerako orduan, jokalarien kontratu berritze edo fitxaketei buruz bakarrik hitz egin ohi da, baina hori bezain garrantzitsua da aulkiaren ardura zeinek eramango duen jakitea. Datorren urteko denboraldiari begira Iraurgi SBk aukeratu du Zilarrezko LEB ligan jokatuko duen taldearen ardura zeinek hartuko duen: Iker Bueno (Azpeitia, 1988/07/05).\nGuztiongatik jakina da kluba ez dagoela inguruan bizi den egoera ekonomiko gogorretik aldendurik. Horren adibide garbiena da, Zilarrezko LEB ligan jokatzea erabaki den arren, ISBk aurrekontua itxi gabe hasiko duela denboraldia. Ohikoa izaten da horrelako kasuetan kanpokoari uko egin eta etxean daukazunari so egiten hastea. Aurten horrelako zerbait gertatu da eta hori dela eta, Iker Buenok hartuko du orain arte Iurgi Caminosek bete duen lekua.\nBuenok, gaztea izan arren, soberako eskarmentua dauka aulkietan. Maila ezberdinetan lehen eta bigarren entrenatzaile moduan ibili da orain arte ISB barruan (infantilak, kadeteak…) eta Zilarrezko LEB liga ere ondo ezagutzen du, azken urteetan Iurgi Caminosen laguntzailea izan baita Iraurgiko lehen taldean. Bere alboan, eta azken urteetan egin duen lanari jarraiki, beste etxeko gizon bat egongo da Prestatzaile Fisko lanetan: Xabier Aranburu. Beraz, taldeak badauka dagoeneko lemazaina.\nKlubetik zorterik onena opa diogu.\nP.D.: Klubetik Iurgi Caminosi eskerrak eman nahi dizkiogu urte guzti hauetan egin duen lanagatik eta bere ibilbide berrian ere zorte onena izan dezala espero dugu.


Extra-lurtarren soinuak — Gaztezulo\nExtra-lurtarren soinuak https://www.gaztezulo.eus/albisteak/extralurtarren-soinuak https://www.gaztezulo.eus/albisteak/extralurtarren-soinuak/@@download/image/17p34-1_1369946129.jpg\nXabier Martinez de Arbulo\nAdimen bizitzaren bila... lurretik kanpora\nOraingo honetan sarea proiektu handi baterako erabiliko dugu. Hau da, gure ordenagailuaz galaxiako beste toki batzuetan adimendun-bizitzaren arrastoak bilatzen lagunduko dugu. Askotan egoten gara etxean edo bulegoan, ordenagailua erabili gabe, gure pantaila salbatzaile ezinederragoan lagunen argazkiak edo patata frijitu dantzariak agertzen diren bitartean\nHorixe pentsatu zuten, hain zuzen, David Gedyek eta Craig Kasnoffek, gabonetako festa batean, gizakiak inoiz ezagututako munduko ordenagailutzarrik handiena sortzea otu zitzaienean. Seti@home izena du proiektuak eta guk ere bertan parte har dezakegu.\nSETIk Search of Extraterrestrial Intelligence esan nahi du, hau da, Extralurtar Adimen Bila. Sinesgogorrek jakin beharko lukete eguzkia Via Lactea gure galaxiako 400 bilioi izarretako bat besterik ez dela. Eta Via Lactea oso handia den arren, unibertsoan dauden bilioika galaxietako bat baino ez dela. SETIren orrialdetik (setiathome.ssl.berkeley.edu/) jasotako datuak dira hauetxek. Beraz, hain eremu zabalean bizitzarik egotea ez litzateke harritzekoa izango, ezta?\nLehenik eta behin, Star Trek-zale guztiek jakin behar dute orain arte ez dela inongo baieztapen zientifikorik izan extralurtar espazio untzien begiztatzeari buruz. Horrez gain, galaxia batetik bestera bidaia egitea pentsaezina da, energia gastua izugarri handia izango litzateke eta. Beraz, espaziountzitxoak bilatu beharrean, zerbait logikoagoa egin dezakegu, hau da, irrati uhinak bilatzea. Izan ere, gehiegi garatu ez den edozein zibiliziok ere irrati uhinak airera litzake.\nSETI@home proiektuak munduko radioteleskopiorik handienak, Arecibokoak, bildutako soinuak aztertu eta aztertze programa egiten ari diren milaka ordenagailuetara bidaltzen ditu. Programa honek pantaila salbatzailea jarrita dagoenean baino ez du lan egiten, hau da, ordenagailua ezertarako erabiltzen ari ez garenean. Beraz, une horretan zerbait baliagarria egin dezake gure ordenagailuak. Aipatutako programa sarean bertan aurki dezakegu eta edozein plataformatan erabil daiteke (Macintosh, Linux, Windows, Windows N, Solaris, Unix\nEsan bezala, Aerociboko radioteleskopioak unibertsoan sortutako soinuak jasotzen ditu. Zuzenean soinu hauek entzun nahi badituzue, hona hemen helbidea:


burdinazko xafla hidraulikoa zizaila makina QC12Y-6 × 2500 - Bambeocnc\nDimension (L * W * H): 3840 x 1650 x 1750 mm\nPisua: 6.600 KG\nfuction: metal zizaila\nhornidura: 380 V edo bezeroaren eskariaren arabera\nkolorea: grisa eta beltza, edo bezeroaren eskaera\nAltzairuzko egitura soldatua, zahartzearen tratamendua dardara barneko estresa kentzeko, zurruntasun eta egonkortasun onarekin.\nTransmisio hidrauliko integratua, fidagarritasun onarekin.\nLaguntza tripleak ijeztea gidatzeko trenbidean laguntzaren hutsuneak ezabatu eta hezetasunaren kalitatea hobetzeko.\nEskuzko doitze mekanikoa, zuzeneko doikuntza eta adierazpen digitala (edo CNC sistema beste aukeretarako, CNC sistema eta kodetze itxiera kontrolatzeko sistema, abiadura handiko, zehaztasun handikoa eta egonkortasun ona, zehaztasun handiz egin daitekeen atzeko tartea tamaina desplazamendua eta zenbakizko kontrol sistema detekzio automatikoa zehaztasunaren konpentsazioa eta funtzio osagarriak ditu.\nEskuzko gurpila edo automatikoa egokitutako blades zizaila arteko irteera azkar, zehatza eta erosoa izateko. Lau ertza ebakitzeko angelu laukizuzenak laneko bizitza luzatzeko, angelu angelu erregulagarria xafla deformazioa murrizteko.\nGoiko blade titularrak barruko egitura du material feed errazteko eta lanaren zehaztasuna hobetzeko.\nZizaila ebaki funtzioa, argiarekin lerrokatzea.\nAukerakoa: atzeko materialaren gailua (edo beste aukerarik)\nOsagaiak eta piezak:\nSistema hidraulikoa: Omega (AEB);\nElektrikoa: Alemania Te / Omron;\nO-eraztunak: NOK japoniarra;\nBoladun torlojua: TAIWAN HIWIN;\nLinea gidaliburua: TAIWAN HIWIN;\nFoot Switch: Karcon (Hego Korea)\nNC Controller: Elgo P9521 (Alemania)\nBigarren zutabe segmentatua 1set (bi aldeetan erabil daiteke)\nBehealdeko pala 1set (lau aldeetan erabil daiteke)\nAurrean besoak babestea 3\nLarrialdi stop button;\nAtzera, eta aurreko segurtasun hesia;\nItzalaren linearen argiztapena\nSegurtasun oina aldatzea\nFundazioaren boligrafoak 1set\nEskuliburuak eta 1book diagrama


Arkamurka natur taldea: Zarauzko saguzarren inbentarioa\nZrautzen ugarienetakoa den saguzarretako bat Pipistrellus kuhlii da. Simon Rerucharen argazkia\nZarauzko Udalak eskatuta, Ostaizka Aizpurua eta Antton Alberdi ikerlariek Zarauzko saguzarren dibertsitatea jasotzen duen ibentarioa egin dute. Ikerlan honek Zarauzko Udalerrian gutxienez bederatzi saguzar espezie daudela adierazten du.Ikerketa-lan honen helburua Zarauzko herriguneko eta inguruetako saguzarren dibertsitatea ezagutzea izan da. Zarautz udalerriko saguzarrak topatu eta espezieak identifikatzeko, ultrasoinu-grabagailu bidezko laginketak egin zituzten 2014ko abuztuan eta irailean udalerriko lau eremutan (Herrigunea, Santa Barbara-Mutxio, Abendaño eta Iñurritza-Talaimendi).\nOrokorrean, detektatutako espezie kopurua altua dela esan daiteke, Euskal Autonomia Erkidegoan ezagutzen diren 26 espezietik 9 topatu baitira Zarauzko herrigunean eta inguruko eremuetan (% 35). Honako espezie hauek topatu dituzte: Eptesicus serotinus, Myotis sp., Nyctalus leisleri, Pipistrellus kuhlii, Pipistrellus pipistrellus, Plecotus auritus, Plecotus austriacus, Rhinolophus ferrumequinum eta Rhinolophus hipposideros. Saguzar horiek guztiak daude Euskal Autonomia Erkidegoko Espezie Mehatxatuen Katalogoan eta ondorioz legez babestuak daude.\nLan honen helburua da, udalerriko biodibertsitatearen gaineko ezagutzea handitzea eta herritarrek inguruan dituzten saguzarrak ezagutzea, intsektuen kontrolean berebiziko garrantzia duten animalia hauek ezagutzea ezinbestekoa baita animalion eta gizakion arteko bizikidetza bermatzeko.Zarauzko herrigunean lau espezie detektatu dituzte: Pipistrellus kuhlii, Pipistrellus pipistrellus, Eptesicus serotinus, eta Nyctalus leisleri. Hala ere, espezie horien artean bi Pipistellus espezieak dira arruntenak; herriguneko kale-argi, parke eta erreketan oso ohikoak dira. Gainerako saguzarrak herrigunearen inguruko eremuetan aurkitu dituzte. Lagindutako eremu guztietatik bereziki bi inguruneren garrantzi handia nabarmendu behar da: Talaimendiko zelai eta sastrakadiak, eta Santa Barbara-Mutxioko landa-ingurunea. Eremu horietan topatu zen saguzarren dibertsitate handiena, bakoitzean zortzi espezie, hain zuzen ere. Bestalde, identifikatu diren saguzar guztiak giza eraikinetan gorde daitezkeenez, litekeena da babeserako herriguneko eta landa-inguruneko eraikuntzak erabiltzea horietako askok.\nHelburu horrekin, herriko ikastetxe guztiei gaiari buruzko hitzaldiak egiteko aukera luzatu die Zarauzko Udalak. Inguratzen gaituen natura ezagutzeak eta gure saguzarrak ezagutzeak lagunduko baitigu horiek babesten, kontserbatzen eta, nola ez, gozatzen.\nEgilea: Asier Aldalur Zulaika ordua: 19:23\nTxolarre iluna (Passer hispaniolensis) Zarautzen\nZarauzko zuhaitz eguna 2015 Bistalegre auzoan ospa...\nEAJ-PSE NATUR KONTSERBAZIOAREN KONTRA GIPUZKOAN


Nola lagundu Gipuzkoa Zutik? | Gaitzerdi\nHasiera » Gipuzkoa Zutik! » Nola lagundu Gipuzkoa Zutik?\nGaldera hori plazaratzen du herritar askok. Artikulu honetan, laguntza emateko herritarrek egin dituzten ekintzak zerrendatuko ditugu (adibide gehiago duenak idatzi, eta gustura gehituko ditugu):\n– Plazan egonda, presentziarekin. Milaka herritarrek parte izate horrekin eutsi diote mugimenduari bizirik. Bertan egun batez arreta jartzea nahikoa da, jabetzeko herritar bakoitzak bere ahal eta nahien arabera ematen duela bertan denbora (pasaeran, pare bat orduz, arratsaldez edo goizez, otorduak elkarrekin partekatuz, gaua bertan emanaz…). 11 egunean eta milaka lagun pasa direnean, sarri entzun dut “ni ez naiz egongo”, aldiz, bueltan inoiz ez dut entzun “zergatik?” azalpenik eskatzen. Ematen den denbora eskertzen den eta eman ezin dena errespetatzen denaren seinale.\nUstelak lurpera #BizitzaDaHandiena ! #GipuzkoaZutik #ezgoazetxera pic.twitter.com/IiZ7685JmH\n— Asier Lauzurika (@alauzurika) 2016(e)ko ekainak 7\n– Ekintzak proposatu eta egitea, horra herritar askok laguntzeko darabilen modua: Kantatu edo kontzertu bat lotu, pankartak egin, asanbladan hitza hartu, argazki-bideo-kartelak egin, arratsalderoko ekintza kolektiboan parte hartu, hitzaldi bat eskaini edo lotu, gauetan zaintza txanda bat bete, informazio gunean txandak bete, asanbladan itzultzaile lanak egiteko bolondres aurkeztu, otorduak prestatzeko sukaldarien taldean lagundu, dinamizazio taldean parte hartu… NORI KOMUNIKATU HALAKO LAGUNTZA BAT EMATEKO PREST ZAUDELA? Lehenik, informazio gunera jo dezakezu. Ondoren, pazientzia, batari eta besteari galdetuz aurkituko duzu bideratzeko modua.\n– Norberak eskura dituen materialak emanaz. Asko dira esku artean zerbait dakartela inguratzen diren herritarrak: jakiak eta edariak ekarriz, prestatutako otorduak ekarriz, maskarillak ekarriz (ekintza denetan erabiltzen baitira, ikusgarritasuna emateko), pankartak egiteko oihal-plastiko-pinturak ekarriz, toldoak ekarriz, jostailuak ekarriz, liburu-diska-prentsa ekarriz, lozaku-denda-esterilla-mantak utziz…\n– Ekarpen ekonomikoa eginaz. Gipuzkoa Zutiken ez da ezer saltzen. “Borondatea” dioen ontzian egiten du bakoitzak ahal duen ekarpena. Berdin bertan bazkaldu, afaldu edo zerbait hartzen denean ere. Hainbeste identifikazioren ondorioz isunak etor daitezkeen beldur, Gipuzkoa Zutikek kontu korrontea ireki du, zigor eta isunei kolektiboki erantzuteko. Hauxe da zenbakia (Laborala): ES52 3035 0075 41 0750057088.\nPeople in the squares against the incinerator #GipuzkoaZutik #BizitzaDaHandiena @BBC @AlJazeera #basquecountry pic.twitter.com/D9yydIust2 — Igor Meltxor (@IgorMeltxor) 2016(e)ko ekainak 7\n– Oihartzuna emanaz. Bada pintxo potea maskarillarekin egiten duenik eta artikuluak idazten dituenik. Nork bere harreman sareetan eta sare sozialetan informazioa eta deialdiak zabaltzen dituztenak milaka dira. Sare sozialetan erlazionaturiko kantu bat proposatzen dutenak ere dozenaka dira.\nAstigarragan ere #errausketarikez eta #osasunabai #BizitzaDaHandiena pic.twitter.com/9KYnllhr61\n— Andoni Gartzia (@AndoniGartzia) 2016(e)ko ekainak 7\nUlertu dut. Ideia da horrelako bat ikusten dugun edonon bizitza ereduak eraldatzea ezta? @GipuzkoaZutik #koop pic.twitter.com/RTtpBuLPW9 — Beñat #Zutik (@birasuegi) 2016(e)ko ekainak 7\nGu ere bizitzaren alde! #bizitzadahandiena #prekarietateariSTOP pic.twitter.com/ZEB3CwhLFe\n— ELA sindikatua (@ELAsindikatua) 2016(e)ko ekainak 7\n– Borrokak bateratuz. Kolektibo batzuek bertan egin dituzte bere bilerak, eta bere mobilizazioak Gipuzkoa Zutikera eraman dituzte (errepideetako langileek, Duintasuna pentsionista elkarteak, ELAren prekarietatearen trena…). Egitarauari erreparatuta, hurrengo egunetan agenden bateratzea areagotu egingo dela dirudi (Piraten Kantauri Beltza Topaketak, Belartzan Eguzki taldeak egingo duen kontzentrazioa…).\n– Umeak ere bizikidetzaren parte aktibo eginez. Umeek seinalatzen dute normaltasuna, heldu batek on eta egokitzat duenaren neurria dira. Umeekin esperientzia partekatzeak adierazten du ondorengoei transmititu nahi dizkiogula bere balioak, hezigarritzat dugula dinamika, eta haurrak subjektu aktibotzat ditugula. Aurreko asteburuan haurrekin parte hartzeko deia egin zuten hainbat gurasok.\n– Auzo eta herrietara zabalduz. Lehen asanbladan atera zen gaia, Donostiara joatea baino errazago eta eraginkorrago izan daitekeela bakoitzak bere herrian lan egitea. Oraingoz, herrietako pankartak, Donostiako asanbladara herriko denak elkarrekin joateko deialdiak eta Donostiara otorduak eramatea da herrietan antolatu izan dena. Hurrengo egunetako egitaraua ikusita (ostegunean pintxo-potea auzoz auzo, eta ostiralean auzoetatik zutabeak ateratzea Aldundia inguratzeko), pentsa daiteke Donostiako auzoetara gehiago zabalduko dela Gipuzkoa Zutik.\nBeñat | 2016 ekaina 9 at 2:12\nAurreko batek idatzi duena kontuan hartuta “haurrak subjektu aktibotzat ditugula”, nik ikastetxeetan jarriko nuke fokua, haurrak kontzientziatuz. Helduek esaterako askotan ez dute informazioa umeekin partekatzen. Aldiz, ikasleak ikastetxeetan kontzientziatzen baditugu, esaterako agenda 21 bidez edo beste edozein ekintzaren bidez, hauek helduekin partekatuko dute. Kasu honetan helduengandik haurrengana baino baliagarriagoa izango litzateke ahoz ahokoa haurrengandik hasita.\nEstitxu Eizagirre | 2016 ekaina 10 at 8:26\nMila esker proposamenagatik. Denean dago egin beharra, ados, eta ikastetxeetan ere bai, zergatik ez!


Garapen programek Berrikuntza Irekiko Plataformatan izango dute oinarria — TUlankide MONDRAGON\n2030 Agendak, nazioetan aldaketa eraldatzailea eta garapena bultzatzeko ikuspegi berria eskatzen du. Izan ere, egungo erronken konplexutasun mailak, aldaketa demografiko eta urbanizazio prozesu handiek, klima- aldaketa, ezberdintasun sozialak,... agerian utzi dute egungo aldaketa sistemikoak, erronka integralak direla eta beraz, aldebakarreko esfortzuak ez ezik, jakintza- alor anitzeko abordatzea behar dutela. Ondorioz, proiektu linealen ikuspegia, motz gelditzen da.\nTestuinguru horretan, plataforma-ereduak proposamen berritzaileak dira: proiektuetan oinarritutako garapen programa tradizionaletatik aldenduta, Garapen Iraunkorreko Helburuak (GIH) lortzeko ezinbestekoak diren aldaketei aurre egiteko ikuspegi berriak onartzen baitituzte. Hala, nahiz eta sektore publikoan zein garapen- agentzietan bere aplikazioak hasiberriak diren, plataformak, garapen iraunkorreko eta eskala handiagoko eredu berritzaileak aplikatzeko hautabidea direla frogatu dute.\nHala, gogoeta horietatik abiatuta, garapen agentzia, sektore pribatu, tokiko komunitate, bazkide zein inbertsiogileengan plataforman aritzeak dakartzan ondorioak jorratu zituzten bertaratutakoek.\nEztabaida aberasteko, La Caixa Fundazioak (Agirre Lehendakaria Centerren aholkularitzaz baliotuta) Perun, Mozambiken eta Indian garatzen ari diren esperientziak aurkeztu zituen. Bestalde ere, MONDRAGONeko esperientzian oinarritua, LKS Next- Alecop eta ALCk Kolonbian, FARC gerrilaren gizarte zibilerako itzuleran laguntzeko proiektu kooperatiboa aurkeztu zuten. Bestetik ere, plataforma ikuspegia barne hartzen duten GNBPen beste hainbat esperientzia ezagutzera eman ziren.\nLKS Next-eko Carlos Barandiaran\nTailerrak hainbat aditu bildu zituen, GNBPeko Milica Begovic eta Josep d'Cruz, La Caixa Fundazioko Ariadna Bardolet eta Marta Solsona, Agirre Lehendakaria Centerreko\nGorka Espiau, Development Activities ekimeneko Kanika Verna, LKS Next-eko Carlos Barandiaran, Columbia Unibertsitateko (The Earth Institute) Joshua Fisher, Madrilgo Unibertsitate Politeknikoko Elena Solsola eta Amerikako Garapenerako Bankuko Elena Heredero, besteak beste.


aberastasuna | Gorri-beltzean\naberastasuna -en artxiboa\nBazen behin kontinente bat…\nPosted in Ekonomia, Gizartea, Ironia with tags aberastasuna, Afrika, hirugarren mundua, lehen mundua, txirotasuna on 2009/10/11 by aselluzarraga\nBazen behin kontinente nahi legez espoliatu bat. Gizon zuri jakintsuak (honen guztiaren buru gizonak baitzeuden, lorpen handi guztietan bezala) hara joan eta erabaki zuten, erlijio eta kultura aurreratuagoak usaintzen uztearen truke, zilegi zela handik aberastasun guztiak ateratzea, mugak gogoak eman ahala ezartzea, eta premiazkoa zen doako lan-eskua indarrez eramatea itsaso handiaren bestaldean aurkitutako lur konkistatu berrietara.\nOrdaina, horixe bera: zibilizazioa. Eta gosea eta miseria gorria ere\nbai, bide batez. Egun batean kontinente espoliatu hartakoek erabaki zuten, gizon zuri jakintsuek garatzen uzten ez bazieten, agian lor zezaketela gosez ez hiltzea gizon haien lurretara joanda. Baina gizon zuri jakintsuari ez zitzaion ideia gustatu, eta alarma guztiak piztu ziren kontinente txiki eta aurreratuenean. “Neurriak hartu” agindu zieten kontinente espoliatuko gobernuei, “zuen txiroak zuen etxean ustel daitezen guri buruhausterik , gure etxean sartzeko”.\nBaina goseak ez ditu ulertzen gizon zuri jakintsuaren arrazoi pisuak eta tematia da. Horregatik, ipuin hau ez da bukatu, hasi besterik ez. Agian gizon txuri jakintsuak, txiro horiek gosea k akabatzen ez uzteaz gain, berak ere apur bat txiroago izan beharko duela ulertzen duenean hasiko da bukatzen. Beharbada lehenago eta ezer ulertzeko astirik izan aurretik…


3ARRANO.com - Mediateka - Ginebra erregina herbestean\nazken eguneraketa: 2007/01/06\nGinebra erregina herbestean\nJoseba Sarrionandia - Narrazioak (Elkar, 1983)\n«Evak eskuan eutsi zuen fruitua hartu zueneko arrama eta iadanik ez du egundo, ez lehenago ez geroago, arrama hori soltatu» Queste del Saint Graal\nDorretxetik hurbil, adats horaileko andere bat dabil, Ginebra, zeta urdinezko saiarekin eta bere zaldi zuriaren gainean, haruntz eta honunzko xenderatan. Erreka bazterreraino iritsi da bere noruegar zaldi zuria eta, egarriaz, ur ilun eta barera makurtu da. Ginebrak, zaldi gainetik, izpilu batetan bezala dakusa bere burua. Bere berrogeita hamar urtetan, ederra da oraindik, bere gorputz ondu eta begirada lasaian, baina hegaztitxo triste bat da bere bihotza. Orain, zaldiaren muturrak ura xurgatzean, ondatxotan asaldatzen da izpilua.\nGinebrak bere erregina denborak oroitzen ditu, ifarraldeko bere erresumako zalduneria eta menturak, joandako guzia. Menturen haroa iragan eta, beren erresuma guzia sakabanatu zenean, herbestera joan ziren heroeak. Arthur erregea eta Ginebra, Kamelokeko gaztelu almenatua hutsik utziaz, Etxaburuko dorre zahar eta hestura etorri behar izan ziren. Fool ere, bufoia, heurekin ekarri zuten, berak nahi zuelako, baina bakoitza bere aldetik hurrindu ziren gorteko gainerako zerbitzari, zaldun eta dontzeilak.\nEdan du zaldiak eta, ugalik tiratu gabe, berez doa, bere apatx ferratuez horbela zapalduaz. Herbestera, Lanzelot izan zen heurekin etorritako zaldun bakarra, eta hauzoan geratu zen Arthur eta Ginebraren alboan egoteagatik, Hormaetxe baserrian, Galahad bere semearekin. Geldiro doa noruegar zaldi zuria, pagoen artean, eta Hormaetxerantza begiratzen du Ginebrak, bere aurpegi zurbilean begiak zabaldu eta luzatuaz. Gero, erreginaren eta Lanzeloten arteko erlazio lizunen esamesak zabaldu ziren herbesteko lehen urteetan eta, horregatik, mundua ibiltzera abiatu zen Lanzelot, baserrian Galahad gaztea bakarrik utziaz.\nBatbatean, ugaletik tiratu eta Ginebrak Hormaetxerantza gidatzen du bere zaldia, zurezko zubitxoaren gainetik, estarta bigun bat segituaz. Andereak, baserriaren atarian aurkitu du mutila, Galahad, liburu gorri bat irakurtzen eta Lanzelotekiko antza hartzen dio.\n— Zure aitaren berririk baduzu? —galdetu du Ginebrak.\n— Azkeneko berria duela aste bete hartu nuen —erantzun du Galahadek—, telegrama bat Thesalonikako hiritik, bizirik dagoela eta Istanbulerantza doala esateko.\n— Istanbul? —galdetu du andereak.\n— Bai, lehengo Konstantinopla —dio mutilak.\nEta malko bat isuri du Ginebrak, kristaltxo baten antzera erori zaio masailean behera, zaldiaren ilain zurietan galtzera.\n— Bere begi urdin berberak dituzu —esan dio andereak mutikoari.\nLaster, Etxabururantza itzultzen da erregina, Lanzelot eta Galahad gogoan daramatzala. Bere amodioa ezina dela jakin arren, Lanzeloten itzulera espero du oraindik, edo hori da behintzat bere etsipenaren eta esperantzaren aitzakia. Galahad, berriz bere aitaren beste figura bat da, haragi berbera arima garbi bat edukitzen. Zurezko zubitxoa iraganda, etxera hurbiltzen ari da zaldi zuria. Ginebraren senarra eta morroia sagastian daude, sagar umatuak batzen, eta heurengana doa. Sagarrak makila batez jota edo arbolak eraginez botatzen dituzte, gero lurretik zestu lodietara sartzeko.\n— Non egon zara? —galdetu dio Arthurek Ginebrari.\n— Bidean —erantzun du andereak—, gaztae eta ezti saltzaileak iragaiten dira eta zerbait erosteko, baina gaur ez da inor pasatu.\nArthur eta Fool, bizkarrean sagar zestu bana kargatuaz, etxera doaz, Ginebrarekin. Sagar ugari geratu da arboletan zintzilik, umatu eta, ia, usteltzen. Igelak, aho zakuak buztuta, kroaka ari dira dorrearen azpian. Bere zestua atarian utzi eta, bufoiak, erregina bere zalditik jeisten lagundu du.\n— Neuk sartuko dut gortara —esan du.\nBarruan, sukaldera sartu dira erregea eta erregina. Arthur, bere urrezko koroa erantzi eta armairu apalean utzi ondoren, sutondoko aulkitxoan eseri da, bardako enborretan sugarrak berbizten entseiatzeko.\n— Ezagutzen duzu Galahad? —esan dio, begiratu gabe, Ginebrari— Bera da, herbesteko heroeen artean, Graal saindua aurkitzeko eta mundura zoriona ekartzeko azkenengo esperantza.\nGinebra bere gelara igon da, hiru besoko kandelairu bat izeki du, eta izpiluaren aurrean eseri da. Bere adats hori luzeak orraztu ditu, eta gainera, bakardadeak gorriz tindatu dizkio ezpain eta hatzazalak. Gero, bere ohe zabalean etzan da, biluzik.\nEgunsentiak larrosa hatzez eman dio neguko eguzkiari irteera, Santikurutzeko muino elurreztatuen gainera.\nLehen argiarekin jalgi da Fool, eta erreka barrenean dabil, kainabera eta asunen artean, elur eta izotz guneak zapaldu eta landareetako ihintzagarra astinduaz. Bera ez da morroi bat, horregatik ez da jan, lan eta lo bakarrik egitera mugatzen, bufoia da, nahiz eta herbestean eta koroa kobre doratuzkoa duen errege batentzat. Ustekabean, belar luze batzu ostikoz jotzean, sugegorri bat agertu zaio eta, bere begi dizdizari eta letagin zuriez beldurturik, Etxabururantza itzuli da Fool. Hemen, Arthur aurkitu du sukaldean, abarkak janzten.\n— Bitoriako feriara nioak —esan du Arthur erregeak— idiak saltzera, garbitu eta atera itzak gortatik.\nEta gortara doa Fool, idiak txarrantxaz garbitu, eta atarira atera ditu biak, manta marratu banarekin.\n— Zeurekin joango naiz? —galdetu du Foolek.\n— Ez, geratu hadi hemen —esan du Arthurek— etxea zaintzen.\nEta Arthur, bere idi gorri eta astun biekin abiatu da Urkiolara bidean. Geroago eta hurrinago, erregea eta bere abere biak, astiro, hiru puntu dira aldatz elurreztatuan geroago eta tipiagoak.\nGinebra atarira irten denean, Fool aizkoraz ari da enbor sendo batzu ebakitzen.\n— Noiz itzuliko dela esan dizu? —galdetu du erreginak.\n— Arratsera arte ez —erantzun du morroiak.\nGinebrak, etxera sartu eta, oihal gorri bat eskegi du ifarralderako leiho batetan, Hormaetxetik doi doi ikusgarri den lekuan.\nEguerdian heldu da Galahad, gabardinaz. Ginebrari liburu batzu ekartzera datorrela esan du, Foolekin gurutzatu denean, masaila zurbilak gorritu zaizkion unean.\nOrduan, pagadirantza doa morroia. Berak ere, bere gorputz traketsaren gatibuan, Ginebra maite du, inork baino lehenagotik. Marraztu ditu, inoiz, bien bihotzak gezi batez lotuak pagoren baten azalean; gainerako pagoak dira, mutu eta itsuak, bere sekretoaren lekuko bakarrak. Enbor eta arramak biltzen ari delarik, brisara hozkirria senditzen du arnasean eta, pagaditik ibar zuria eta ortze urdina soegitean, morroi bilakaturiko bufoiaren begiak grisak dira, antzara biren modukoak.\nGinebra, anartean, biluzik dago bere ohe zabalean eta biluzik dago Galahad ere, bere gainean. Marfila izaren gainean, marfil malgu, ikarati eta amoltsuzkoak dira beren menbroak. Zabaldu egin dira anderearen zangoak, ateak egunerako bezala, eta barrura sartzean ondatxo ezti batzu hedatzen dira sabeletik gaztearen gorputz guzira. Higiduran, anderearen hatzazal gorriek mutilaren ile beltzarana josten dute.\nEtxaburuko dorrera itzultzean, Foolek ez du inor aurkitu, ez atarian, ez ezkaratzean, ez sukaldean, ez salan. Emeki emeki, Ginebraren gelaraino eraman ditu bere urratsak eta, belarria atearen kontra iminiaz entzuten du. Ez daki tristurazko zotinak ala plazerezko hasperenak diren, eta ezpainak hortzen artean sakatzen ditu.\nGero sukaldera doa, Fool, eta isiltasunean eseri da, su itzaliaren alboan. Gaua abailtzen ari da, leihoaren zirrikituetarik haize hotza sartzen, baina ez da dorreko biztanleengana fatuaren konfidentziarik sartzen. Irratia izetu du, berehala amatatzeko, eta ez daki zer egin, itxadoteaz gainera. Zoriona eguzkiaren modukoa dela pentsatzen du, epeltzen gaituela batzutan, erretzen gaituela aldizka, eta denboraren ia erdian abandonaturik gaduzkala, baina beti hurrin eta hatzeman ezinik dagoela. Edo, pentsatzen du baitaere, ilargiaren modukoa dela, ez bait du ez epeltzeko ez erabat erretzeko aski indarrik.\nSukaldeko mahai gainean Galahaden gabardina ikusi du Foolek. Errekistatu eta, liburu gorri bat atera du. Orrialde batzu irakurtzen ditu, iluntasunagatik begiak arras hurreratuaz. Gero, ez du liburutxoa gabardinaren boltsilora itzuli, armairu apalean uzten bait du.\nHaizeak ikaratzen ditu dorreko zerrailak eta krisketak, zentzurik gabeko musika bat sortuaz.\nArthur erregeak ez du gau osoan lorik egin, Etxaburudorreko zurezko zolatan bere oinotsa, oinots beti berregin eta azkenik gabea, senditu da gauaren denbora guzian.\nGoiz goizik, Fool ohetik jeiki denean, Arthur bere esperoan dago sukaldean.\n— Atzo Galahad Hormaetxeakoa egon zuan hemen? —galdetu dio erregeak morroiari.\n— Ginebrarekin? —galdetu du erregeak, malenkoniaz.\n— Bai, jauna —erantzun du morroiak.\n— Lehenago ez dituk elkartu?\n— Sarritan, jauna.\n— Non? —galdetu du erregeak.\n— Ginebraren gelan, jauna —dio morroiak.\nEta epai une batetan bezala isiltzen dira biak, herabe, epaileak ala epaituak diren ez dakitela.\nLeihotik soeginez gero, orain, dena elurrez estalirik ageri da, eta mantu zuriaren gainean ikaratzen dira errainuak, brisara hotz batek ikaratuak.\n— Legeak beteko ditiagu —dio Arthur erregeak—, Galahadekin burrukatuko nauk lehenbizi, gero Ginebra erreko diagu.\nSalako hormatik bere ezpata soltatu eta Hormaetxerantza abiatu da Arthur erregea, oinez, urratsak belaunetaraino murgiltzen zaizkiolarik.\nGalahad lo dago oraindik, erregea bere ezpatarekin iritsi denean. Baina ez du odolak oheko izararik busti. Kolpeka, Arthurek gelatik eta etxetik lekora atera du Galahad, baratzeraino, eta elur gainean dardaraka daduka mutilaren gorputz larua. Oilo lumatu baten antzera. Galahadek ez du ihes egiteko abagadunerik ez ausardiarik, Arthurek bere ezpata hondoratu du mutilaren bular biluzian, bihotzaren alturan, eta erortzen begiratu du. Odola lodi isuri da soinean behera, zangoak flakatu, eta zerraldo geratu da, begiak hertsi gabe.\nHurrindik, Etxeburudorreko leiho batetatik, begira dago Ginebra. Hara han, elurtzan, Galahad garbia bere odoletan eta, iadanik, belez inguratua. Hiru kolore: zuria, gorria eta beltza, aspaldian estaliriko ferde ikustezin baten gainean. Begira eta negarrez dago Ginebra. Malkoak arren, begi urdin bi ikusi ditu bele banaren mokoetan, Etxaburudorre gainean ingururik inguru eta Mugarrako harkaitzaren aldera desagertzen.\nBere ezpata odoldua garbitu gabe itzuli da Arthur bere etxaguntzara.\n— Fool —dio—, ekar ezak egurra basotik, eta gerta ezak sute bat erregina erretzeko.\nBufoia, asto tipi eta iletsu bat sokatik eramanez, pagadi alderantza doa. Bere amodio marrazkia pago azaletan bilatu arren, ez du aurkitzen. Elurraren pisuagatik abailduriko arramak ebakitzen ditu, eta enbor zahar umelduak desestaltzen, asto gainera kargatzeko.\nBitartean, atarian geratu da Arthur erregea, izozturik bezala. Bere aurpegi zurbilean bere bizar urdinduan larritasun sakon bat igartzen da. Hil egin da Graal sainduaren esperantza guzia, esperoa besterik ez uzteko, hautsi egin da kristalezko bihotza eta herbesteko lurretan barreiaturik geratu dira puskak, xederik gabe.\n— Non egingo dugu sutea? —galdetu dio Foolek Arthuri, bere gogoetetarik esnatuaz.\n— Inon ere ez —erantzun du erregeak—, ez diagu erregina erreko.\nEtxe bazterrean deskargatu ditu morroiak bere enbor eta arramak, eta gortara sartzen du astotxo isila.\nEguzkia harkaitzaren bestekaldean ezkutatu da, bere sandalia epelekin gelditu gabe doalarik. Ondoren, iluntzeak zabalduko du bere mantua, gizasemeak lotara gonbidatuaz.\n— Ez ditut nik bere malkoak erreko —dio Arthur erregeak, eta artega sartzen da dorrera.\nNeguko ikatz eta gaztaina saltzaileen ondoren, udaberriko funanbulo eta kaldereroak iragan dira, eguzkia ere egunero iragaiten da epel eta hurrinegia. Hodei gris eta sendoek estaltzen dituzte, itzal bigun bat emanaz, donibane suetarako erregaien bila ari direnak.\nEtxaburuko dorrearen alboan gauza ugari pilatu da. Aspaldidanik gordetako kazeta sortak, zurezko panpina batzu, familiaren elizarako kadira zaharra, zubi zurkaiztu baten oholak, eta enbor eta egurrak. Iluntzearekin batera, ematen diote sua guziari, Arthur erregea, Ginebra erregina eta Fool, bufoia, inguruan daudela.\nArratsean, muino eta hauzune guzietan izeki dira suak, bai Santikurutzeko tontorrean, bai Izurtzako magaletan, bai Urkiolarako aldapetan. Saguzahar bat, suteek beldurtua dirudiela, urduri ari da dorrearen inguruan eta zuhaitz gainak ukituaz hegatsez.\n— Fool —esan du Arthurek—, hoa gortara eta ekar ezak gurdia, erretzeko. Idiak salduta, ez diagu gurdi beharrik.\nEta handia da sua, hirurentzat bakarrik. Surtara begira daude, jauzi eta benedikaziorik gabe, isilean; ezin da jakin heuren gogoa sugarretan gora doan ala errauts gisa pilatzen den lurretan. Isilean, su pindarren hotsa salbu.\nArthur erregearen bizar urdinduari urrearen laurtasuna ematen dio suak; ikatz gorien modukoak dira bere begiak, itsuak, surtara bakarrik begira. Ginebrak erdi hertsirik ditu begiak, arramatxo ferde bat daduka hatzamarretan, eta hegalik gabeko hegazti bat da bere bihotza.\nLuzaroan dirau suteak, gauza erreen kexuaz beste solasik gabe. Ikatzak amatatzen hastean, Arthur erregea dorrerantza sartu da, ibilkera nekatua arrastatuaz. Ginebraren urrats geldoa doa, gero, harrizko eskaileretan gora.\nSuak, finean, itzali egiten dira, gauerdiaren oinek zapalduriko ipurtargiak bailiren.\nFoolek, errautsen epeltasunean, hurrineko suak ezabatzen soegin ditu, kantu eta irrintzi hurrinak entzunaz. Orain, ortzeko izarrei begira dago; izarrak, sekula aldatzen ez denaren hornidura. Begira, eta lurrean etzanik, bertan hartzen du loak bufoia, ametsen mundura eramateko.\nDorreko bere gelan, kanderailuaren argi mehetan erantzi ditu Ginebrak gerria estutzen dioten faxak, sabel zuri eta lodi bat libre utziaz. Leihora hurbildu da, erdi ilunetan, eta bere barruan hazten ari den haurra jolasetan ari dela senditzen du. Malko batzu isuri, eta ezpainak mogitzen ditu erreginak.\n— Zertarako zatoz —imajina daiteke dioela—, zertara zatoz zorigaiztokoa, ez baduzu zoriona munduko lurraldeotara zurekin ekarriko.


Euskadiko gidoilarien elkargoak euskal gidoia onenaren saria emango du Donostiako Zinemaldiaren testuinguruan\nHirugarren urtez jarraian, Euskadiko Gidoilarien Elkargoak Euskal Gidoi Onenaren saria Donostiako Zinemaldiko 65. edizio honetan aukeratutako fikziozko euskal film luzeetako batzuen gidoiaren egileari emango dio.\nEpaimahaia izen handiko Euskadiko hiru zinemagile handik osatzen dute: Agurtzane Intxaurraga, Aritz Moreno eta David Pérez-Sañudo. Agurtzane Intxaurragaren ibilbidean zalantzarik gabe nabarmendu beharrekoa zera da: animazioko film laburra (Teresa eta Galtzagorri) zuzentzen duen Espainiako lehen emakumea izatea, baina aktore, zuzendari eta dramaturgo gisa ibilbide luzea egina du (Goenkale). Aritz Morenok hainbat film labur zuzendu ditu. Horiekin hainbat sari irabazi ditu (Portal Mortal), eta gaur egun, ikus-entzunezko mota guztietako proiektuen zuzendaritzan aritzen da. David Pérez-Sañudok, Amania Films produkzio-etxearen bidez (Aprietaperoraramenteahoga), zinemarako, telebistarako eta publizitaterako gidoien idazketan, ekoizpenean eta zuzendaritzan zentratu du ibilbidea.\nSari-banaketa ostegunean, irailaren 28an egingo da 19:00etatik aurrera Donostiako Kafe Botanikan. Zinemaldia jarraitzen duten topaketa informala eduki nahi duten ikus-entzunezko sektoreko gidoilariei eta gainerako profesionalei zabalik dago ekitaldia.


▷ Cabárceno natura-parkea eta inguruko aterpetxea\nCabárcenoko natura-parkea Kantabria osoko lekurik turistikoenetako bat da, bai ala bai ezagutu beharko zenukeen Zoologikoa. Parke hau patxadaz bisitatzeko modurik onena Cabarcenotik gertu dagoen landetxe batean ostatu hartzea da, eta parkean bisitatzeko lekuen zerrenda bat gehitzea; izan ere, zoologiko hau merezi duen atrakzio bat den arren, badira ezagutu nahi dituzun beste leku polit batzuk ere, hala nola Altamirako haitzuloak edo Kantabriako hondartzak. Cabarcenoko gure aterpetxea zure esku dago.\nZer espero dezakezu Cabarcenoko natura-parketik?\nHau oso parke polita da eta urtero 600 mila bisitari izaten ditu.\nZure lehen aldia bada Cabárcenoko erreserba natural hau bisitatzen, datu hori jakinda konturatzen zara oso erakargarria dela zonalderako eta, jakina, Kantabrian dagoen orok ez lukeela bisitatzeko aukera galdu behar.\nPandemiagatik hainbeste denbora itxita egon ondoren, beti bilatzen ditugu landaretza asko duten leku naturalak, jendetzarik gabe eta, ahal bada, animaliekin. Hemen, Cabárcenoko parkea bisitatzea ideia bikaina da, eta are gehiago haurrekin bazoaz.\nOrain, askotan zoologiko bat bezalakoa dela aipatzen den arren, erreserba hori askoz haratago doala da errealitatea. Animaliez gain, ikuspegi zoragarriak ere espero ditzakezu.\nZergatik hartu ostatu Cabarcenoko aterpetxe batean?\nArrazoi batzuk emango dizkizugu Cabarcenoko aterpetxe batean ostatu hartu behar duzulako, gurea bezalakoa, ezin hobea baita Cabarcenoko parkea bisitatzeko.\n• Hotel bat baino zorrotzagoa da: hain zorrotza ez bada ere, leku garbia eta errespetuzkoa izaten jarraitzen du, eta, beraz, etxean bezala senti zaitezen eta atseden har dezazun ere laguntzen du.\n• Komunak: Horregatik, bidaiariak aterpetxe batez kexatzen dira. Hala ere, Cabarcenotik gertu dauden landetxeen artean, gure aterpetxeak bainugela 1 du gela bakoitzerako, edo Baño ensuite ere esaten dioten bezala; beraz, zure logelan daudenekin bakarrik partekatuko duzu bainugela.\n• Ez da hain garestia: zerbait merkeagoa ateratzen dela esaten digutenean, normalean garbiketan pentsatzen dugu, baina, aipatu dugun bezala, hotel bat bezain garbia da, gure aterpetxean behintzat Gandararen etxea ez duzu zertan kezkatu garbiketaz.\n• Ez da motxileroentzat bakarrik: Cabárcenotik gertu dauden landetxeak ez dira motxileroentzat bakarrik, haurrak dituzten bikoteak eta familiak ere hartzen dituzte ostatu, haurrei esaten diegun bezala, are gehiago tokiak ondo pasatzeko moduko berdeguneak dituenean.\n• Ez da derrigorrezkoa gela partekatzea: zuretzat eta zure bikotekidearentzat edo zure lagunentzat gela oso bat nahi baduzu, egin daiteke. Gure aterpetxeak banako oheak dituzten 1 edo 2 pertsonentzako logelak ditu.\nEz izan zalantzarik eta jarri gurekin harremanetan aholkularitza hobea emateko, pozik hartuko zaitugu Cabarcenoko gure aterpetxean, prestasunik onena dugu eta ziur gaude asko gustatuko zaizula zure egonaldia.


Euskal Herria Bildu - Elkartasunari ateak itxita\nElkartasunari ateak itxita\nJosu Juaristiren iritzi artikulua:\nEuropar Batasunak askotan eta askotan egin ditu hanka-sartzeak, ezin esan aspaldi honetan fin dabilenik, baina errefuxiatuen kontuan marka denak tapatu behar dituela esango nuke. Oso era hipokritan, gainera, eta arriskutsuan. Martxoko goi bileran estatu eta gobernuburuek Turkiarekin berretsiko duten akordioa errealitatetik at dago, erabat, eta zentzugabea da. Arriskutsua da Europarentzat, baita herri kurduarentzat eta Ekialde Hurbil osoarentzat ere.\nOso bitxia izan da Europako Parlamentuko osoko bilkuran aste honetan gertatu dena: errefuxiatu hitza bera ere desagertu egin da Kontseiluaren eta Batzordearen diskurtso ofizialetatik. Hennis-Plasschaert Herbehereetako Defentsa ministroak (Kontseiluaren izenean) eta Valdis Dombrovskis Batzordeko presidenteordeak migratzaile hitza aipatu zuten etengabe, behin ere ez errefuxiatu hitza, Turkiako itsasertzean Europara etortzeko zain dauden pertsonak guztiek goizetik gauera errefuxiatu izaera galdu izan balute bezala.\nAkordio hori onartezina da, ez soilik Turkiarekin sinatu duelako Europar Batasunak, baizik eta, edonondik begiratuta ere, katastrofe bat delako, hondamendia, batez ere eta bereziki, jakina, pertsona migratzaile eta errefuxiatuentzat. Pertsona horiez ari baikara, pertsona horien oinarri-oinarrizko eskubideez. Turkiak bere administraziopean dagoen lurraldean bertan populazio zibila (kurduak, alegia) bonbardatzen duela? Turkiak oinarrizko eskubideak egunero bortxatzen dituela? Ba bestaldera begiratu eta listo.\nAkordioak helburu nagusi bat du: Europar Batasuneko mugak ixtea. Akordioa aplikatzen hasi aurretik, Greziako uharteetan dauden errefuxiatu guztiak hortik ateratzeko exijitu dio Ankarak Europari, eta une horretatik aurrera hasiko lirateke aplikatzen akordioa. Hortik aurrera, esan bezala, Europar Batasunak kanporatzen duen migratzaile bakoitzarengatik beste bat bidaliko dio bueltan Turkiak. Dirua zuritzen den moduan, baina pertsonekin, lotsagabe, Turkiak eskatuta eta Europak onartuta: «Nik (Europar Batasuna) legez kanpoko migratzaile bat bidaliko dizut (kanporatu) eta zuk (Turkia), ordainetan, legal bat bidaliko didazu, siriarra, jakina». Horrela, hitz horiekin, ari dira Batzordea, Kontseilua eta Europako Alderdi Popularra eta eskuin muturra.\nAtearen giltza ofizialki Turkiari emateaz gain, Europar Batasunak bisadoen liberalizazioa bizkortu (turkiarrentzat; kurduentzat ere izango ote da?) eta klubean sartzeko negoziazio prozesua (adhesioa, alegia) azkartuko du. Trukean, Ankarak beste 3.000 milioi euro jasoko ditu. Trukean, bere muga ondoko Siriako lurraldean «gune seguru» baten kontrola emango zaio, formalki errefuxiatuentzat edo desplazatuentzat kanpamenduak sortzeko, edonork badaki ere jihadistak entrenatzeko erabiliko direla, gero kurduen aurka edota Sirian borrokatuko dutenak. Edozeinek dakien bezala, bestalde, Turkiako Gobernua errefuxiatuak erabiltzen ari dela nahi duenean, komeni zaionean, Europar Batasunari presio egiteko, nahi duena lortzeko: dirua eta kontrola. Eta, bide batez, kurduen aurkako errepresio izugarriaren aurrean Europar Batasunaren isiltasuna bermatzeko. Berez, Turkiako Armada eta indar bereziak kurduen aurka egiten ari direna edozein negoziazio bertan behera uzteko nahiko arrazoi izan behar zuenean.\nEstatu kideek eta Batzordeak aste honetan esan eta errepikatu dutenez, akordioarekin pertsonen trafikatzaileen negozioa moztu nahi dute. Ezagutu nahi ez duenak errepikatzen omen du historia. Lesbosera, Lampedusara edota Balkanetako bidera joan eta errefuxiatuekin eta gobernuz kanpoko erakundeekin edo boluntarioekin hitz egin duen edonork (edota, bidaiatu gabe, zentzuduna den edonork, jakina) esango dizu mafiak txaloka eta algaraka hasten direla Europar Batasuna mugak ixten hasten den bakoitzean. Jakin badakitelako jendeak mugitzen jarraituko duela, jakin badakitelako gerratik eta miseriatik ihesi atera beste irtenbiderik ez dutela, eta ateak ixten badizkiete mafiei ordaindu eta bizitza arriskatu beste aukerarik ez dutela. Eta hori da errealitatea, aspalditik. Sinplea bezain izugarria.\nEstatu kideek hartaka edo hontaka atea itxi nahi dute, etorrera moztu, hori da lehentasuna, bakarra. Gainontzeko guztia hitzak dira. Bide legaletatik bakarrik iritsiko direla bermatu nahi omen du Europar Batasunak, hori dio. Eta hara, bide legala Turkia da! Genevako Ituna ere betetzen ez duen Turkia totalitarioak izango du Europako giltza, berak erabakiko du zein den legala eta zein ilegala, nor sartuko den eta nor ez Europar Batasunean.\nAkordioa indignoa da; lotsagarria; erabat injustua; elkartasun printzipio guztien aurkakoa; Genevako Itunak propio ukatzen dituen kanporaketa kolektiboak ekarriko dituena; ia galdu den asilo eskubidea lurperatuko duena; pozoitutako akordioa da; eskuak garbitzeko sortua; 6.000 milioi euro ordaindu eta bestaldera begiratzeko erabiliko dena; milaka eta milaka eta milaka familiari bizitza ukatzen diena; hipokrita eta nazkagarria ahoa Europako balioekin eta giza eskubideekin betetzen dutenean; porrot morala; lege humanitario eta lege internazional guztien aurkakoa; eta kurduen exodo berri bat bultzatuko duena akordioak Turkiako errepresioaren aurrean Europako isiltasuna dakarrelako.\nEuropar Batasuneko estatu kideek errealitate paraleloa sor dezakete paperean, 6.000 milioi euroren eta milaka lagunen bizitzaren truke, aldi baterako hor bizi daitekeela ere irudika eta sal dezake, baina horrek ez du esan nahi errealitatea haren asmo edo nahi ezkutuetara egokituko denik. Ekuazioa, beti, alderantziz doa.


kritiken hemeroteka » Ezpeldoiren azken ‘profezia’\n« Komunikatzen | “Neska da okerrena!” »\nEzpeldoiren azken ‘profezia’ Hasier Rekondo / Deia, 2021-07-31\nRicardo Piglia idazle argentinarrak esan zuen kontakizun bat sortzeko, edozein motatako narrazio bat ehuntzeko, gai bi daudela bakarrik: bidaia eta inkesta. Amaia Ezpeldoi detektibe “ruralaren” azken entrega honetan, Itxaro Bordak digresioz mukuru lotzen ditu biak ala biak. Esan liteke, Pigliaren argudioaren ifrentzu gisa, Bordak bidaiak eta bere detektibearen inkestak, batzuetan “surrealista” bilakatuko direnak, profitatzen dituela benetako xede dituen digresio filosofiko, soziologiko, politiko, etab.ekoez jarduteko. Alta bada, Amaia Ezpeldoi ez da Itxaro Borda, Itxaro Bordaren gauza anitz dituen arren.\nGurean, nobedade uholdearen artean itota, ezinezkoa izan ohi da argitaratzen den oro irakurtzea horretara dedikatzen ez bazara, eta guztiok jakin baitakigu zer egoeratan dagoen euskal kritikagintza. Hartara, ez nuen irakurrita Amaia Ezpeldoiren aurrekorik. Damu naiz. Itxaro Bordaren poesian gozamen estetiko eta etikoa hurbil-hurbiletik jarraitzeko aukera izan dudan arren, ez nuen duela 30 urte abiatutako Amaia Ezpeldoi detektibearen sei liburuko bilduman murgiltzeko betarik izan. Apika, horrek mugatu egin lezake azken entrega honen irakurketa globalagoa eta sakonagoa.\nAntza denez, zenbait lagunek azken honetarako hilko ote zuen galderaren karira, Bordak nahiago zuela Ezpeldoik Joana Garralda maitalearekin Atharratzeko “arkadia”n bizi zitzan azken urteak ihardetsi zien.\nAdinduta langabezian berriki geratutako Ezpeldoiren diru beharrak edo bizitzak astindu spleen-aren eraginez, itsaso handietan murgilduko da, Maddi desagertutako emakumearen amaren deia jaso unetik Itoitzen Ezekielen Profheziak girotua: pornografia, prostituzioa, telesailak, sexu-harremanak, euskal munduaren gainbehera eta kontraesanak, Landak, Iparraldeko egoera, literatura, etorkinen halabeharrezko bidaiak, harreman lesbikoen nondik norakoak, tratu-txarrak, euskararen bilakaera, Baionako trafiko itogarria… ez dira gutxi Bordak edo Ezpeldoik jorratutako literatur digresioak. Azkena izateko erronka galanta.\nApika, Ezpeldoiren inkestaren ildo narratiboa ez da nobelaren gauzarik interesgarriena, digresioa beti gailenduko baitzaio Bordaren kasuan detektibe-nobelari, baina bada literatura handiaren aztarnarik; hasierako lehen kapitulua azpimarratu beharra dago, non eldarnioaren eta errealitatearen arteko uztarketa paregabea lortzen duen baionarrak, Twin Peaks telesailaren giroa, kutsu kafkiarra eta deskribapenetarako euskara ezin landuagoa eta teknika paregabea uztartuz.\nBadira, digresio hauen guztien artean, euskal mundua durdurizatzeko une aipagarriak: besteak beste, txosnetan eta abarrekoetan alkoholaren salmentaren bidez diruz lagundutako euskalgintzaren kontraesanen gainekoak, “laido homofobikoak” salatzera joandako Joana Garraldak gizonezko poliziak joera arrazista leporatuz bizi inpotentziaren pasadizoa edota Iparraldeko kooperatiba idealizatuetan eman ustelkerien ezkutaketak; halaber, Amaia Ezpeldoik iritzi sozialak mukuru agertu izanagatik, oso urriak izatea euskal gatazkaren gainekoak. Ironikoki edo, “apolitikoa naiz” diotso, ETArekin kolaboratzearren kartzelan izandako Maddi desagertuaren anaia homosexualari, zeinak garai mitikoak idealizatzen baititu. Hau guzti hau, ironia fin eta aldi berean “xalo” batez hornitua narrazio osoan zehar.\nEleberri bat ona edo txarra den metodo seguru bakarra azken orrialdera heltzean ditugun sentsazioak behatzea da, Virginia Woolf-en esanetan. Euri zitalari eta narrazio honi esker, Itxaro Bordak edo Ezpeldoi andereak bizirik eta ideiez beteta laga naute.


Lanpostuak eta lan-baldintzak defendatzea izango da gure lehentasuna, Fundiciones Garbiko hartzekodunen lehiaketaren aurrean | LAB SINDIKATUA\nIndustria Metalgintza Lanpostuak eta lan-baldintzak defendatzea izango da gure lehentasuna, Fundiciones Garbiko hartzekodunen lehiaketaren...\nFundiciones Garbi Atxondon kokatzen den fundizioak, urriaren 30ean borondatezko konkurtsoa eskatu zuen epaitegian, antolaketa eta arrazoi ekonomikoak argudiatuz. Bertan 140 langile inguruk egiten dute eta LAB eta CCOOek osatutako enpresa-batzordea daukate.\nEnpresan azken bi urteak korapilatsuak izan dira; lan istripu bi, beste bi sute, EEE saiakera bat eta orain lehiaketa bat bat. Langileentzat une gogorrak izan dira eta orain beraien etorkizuna kolokan ikusten dute.\nLehiaketa egoera hasi besterik ez da egin eta gaur egun, hasierako fasean besterik ez dago. Bere asmoa jarduerarekin jarraitzearena dela dio enpresak, baina denborak esango du horrela den, denontzako hori izango baitzen irtenbiderik onena. Momentu honetan baina, dena airean dago eta bukaera urrun ikusten da, konkurtso prozesua luzea izango baita.\nLAB sindikatuaren lana, enpresa guztiko langileen laguntzarekin, lanpostuak eta lan baldintzak defendatzea izango da.


Udal zerbitzu orokorren eraikineko fatxada berritzeko lanak amaitzen ari dira\nHemen zaude:Hasiera»Hirigintza»Udal zerbitzu orokorren eraikineko fatxada berritzeko lanak amaitzen ari dira\nBukatzear dira Udal zerbitzu orokorren eraikina berritzeko lanak. Lan hauen bitartez Udal zerbitzu orokorren fatxada berritu egin da, instalazioak fatxadatik kendu dira eta argiteria berria jarri da LED argiekin. Beheko zatia zuriz margotzea falta da soilik eta eguraldi ona egitean amaituko dira lanak.\nMusika Plazatik filtrazioak iristen ziren zerbitzu orokorretako eraikinera eta horregatik behar zuen sakoneko konponketa. Bestetik, aprobetxatu da Itsasaurre Plazan egin bezala LED argiteria jartzeko, honela argiztapen hobea eta merkeagoa edukiko du herriak, eredu jasangarriago baten bidean. 71.266,35 €ko aurrekontua izan dute lanek.\nHerrian egiten ari diren berritze lanekin lotu ditu obrak Eneritz Basurko hirigintza zinegotziak. “Herriak berritu behar du eta garbitasunaz gain, txukunketa orokor bat behar dute Udal eraikinek. Fatxada garbiagoa izateak herriaren itxuran eragin positiboa izango duela uste dugu”.


Peña-Sarasa bikoteak garaipena Antiguon - Pilotaren Txokoa\nPeña-Sarasa bikoteak garaipena Antiguon\npor asierelus · Publicada 2016-07-19 · Actualizado 2016-07-19\nPeñak eta Sarasak garaipena eskuratu dute Apezetxea eta Aizpitarteren aurka Antiguan.\nMultzo honetako estreineko partida izan da gaurkoa. Aurrez aurre izan dira bikote gaztea eta bikote esperientziaduna. Peña eta Sarasa bikote gaztea ia partida osoan aurretik joan da.\nPartida lehiatua eta entretenigarria izan da, non tantu ikusgarriak ere izan diren. Peñak eta Sarasak eduki dute abantailatxoa markagailuan ia partida osoan baina Apezetxea eta Aizpitartek ez dute etsi eta markagailua estutzen saiatu dira.\nApezetxea goizuetarrak tantu bikain batzuk egin ditu eta aurreko kuadroetan duen abilezia erakutsi du, hala ere bikote honek ez du egun borobila izan eta pilota dexente galdu dituzte, Aizpitarte Hernaniarrak batez ere, partidu txukuna egin arren zailak ez ziren pilota batzuk huts egin ditu partidan zehar.\nBestalde Peñak sendotasuna eta ausardia erakutsi du aurrekaldean eta sekulako partidua egin ez duen arren nahikoa izan da partida aurrera ateratzeko. Sarasa Nafarroako atzelariak ere partidu txukuna egin du eta erakutsi dute kontuan hartzeko bikotea direla bere maila emanez gero.\nAzkenean 22-16 irabazi du Peñak eta Sarasak osatutako bikote gazteak.\nEtiquetas: ApezetxeaEneko AizpitarteJon Ander PeñaJoseba Sarasa\nZubizarreta-Garmendia vs Salaberria-Medina la final en Errenteria\npor Ander Millan · Published 2016-07-19\nEl torneo de Huarte dirimirá los octavos de final\npor Ander Millan · Published 2016-11-15\nSiguiente historia Zubizarreta da espectáculo apoyado por Ibarloza\nHistoria previa Presentación del torneo La Blanca


Dantza agenda - Hiruka.eus\nArnasa dantza inklusiboko lan bat da; interprete profesionalak eta di- bertsitate funtzionala duen pertsona bat agertzen dira oholtzan. Sorkuntza kolektiboa eta inklusiboa da, eta aldaketa emozionalek arnasketan nola eragiten diguten azaltzen du. Arnasa konpainiak pertzepzio berrietara irekitzeko duen beharraren emaitza da. Dibertsitatearen munduan murgilduko gara eta gure komunitateko kolektiboekin lan egiten dugu tokiko kultura ehuna sustatzeko. Horretarako, hainbat tailer egin ziren Getxoko hainbat kolektiborekin. Horietan, dibertsitate funtzionala duten pertsonekin sentsibilitatea, mugimendua eta arnasketa landu ziren dantzaren bitartez. Hortik sortu zen zuzeneko musikarekin dantzalan inklusibo bat sortzeko prozesua bultzatzea, kolektibo hori sormenprozesu horren protagonista bihurtzek Ideia eta zuzendaritza: Natalia Monge Sorkuntza eta antzezleak: Pilar Andrés, Carlos Alonso, Mikel Aristegui, Jon Ander Garamendi Konposaketa musikala: Jon Ander Garamendi Jantziak: Celia Egaña\nArnasa dantza inklusiboko lan bat da; interprete profesionalak eta di- bertsitate funtzionala duen pertsona bat agertzen dira oholtzan. Sorkuntza kolektiboa eta inklusiboa da, eta aldaketa emozionalek arnasketan nola eragiten diguten azaltzen du.\nHorretarako, hainbat tailer egin ziren Getxoko hainbat kolektiborekin. Horietan, dibertsitate funtzionala duten pertsonekin sentsibilitatea, mugimendua eta arnasketa landu ziren dantzaren bitartez. Hortik sortu zen zuzeneko musikarekin dantzalan inklusibo bat sortzeko prozesua bultzatzea, kolektibo hori sormenprozesu horren protagonista bihurtzek\nTximeleta askoren bizitzak bi aste besterik ez du irauten. Baina tximeleta bezela jaio aurretik hamar egun bizi zen krisalida moduan, eta aurretik beste bi aste harra izan zen, eta aurretik lau egun arrautza… Non hasi eta non bukatzen da honen bizitza? Nor ausartzen da ziklo segida horretan muga bat jartzen? Inguratzen gaituen guztiak, gu barne, etengabeko mugimendu zikliko batetan parte hartzen du. Jaiotze eta hiltze errepika baten baitan. Eta gure begietara zerbait hiltzen denean, beste ziklo baten parte izatera pasatzen da. Beste mugimendu berri batetan bilakatzen da. Azken finean bizirik darrai nolabait. Guk asmatutako denbora finitoa motz gelditzen da amaigabeko jario infinito hori neurtzerako orduan. Hemen, pertsona baten transformazioen testigu izango gara. Itxura, emozio, bizipen eta ikasgai ezberdinetan zehar ordubeteko bidaia bat. Edo hobekiago esanda, bizitza labur bat. Nahiz eta hemen ere zaila suertatu, eszena horiek noiz jaio ziren eta noiz hilko diren esatea. Sarrera: 6 euro\nDantza: "Zehar" Kultur Leioa\nTximeleta askoren bizitzak bi aste besterik ez du irauten. Baina tximeleta bezela jaio aurretik hamar egun bizi zen krisalida moduan, eta aurretik beste bi aste harra izan zen, eta aurretik lau egun arrautza… Non hasi eta non bukatzen da honen bizitza? Nor ausartzen da ziklo segida horretan muga bat jartzen? Inguratzen gaituen guztiak, gu barne, etengabeko mugimendu zikliko batetan parte hartzen du. Jaiotze eta hiltze errepika baten baitan. Eta gure begietara zerbait hiltzen denean, beste ziklo baten parte izatera pasatzen da. Beste mugimendu berri batetan bilakatzen da. Azken finean bizirik darrai nolabait.


Gipuzkoako museoak - Museos de Gipuzkoa: Ibarraundi Museoa\n1986. urtearen bueltan, Udaletxean bertan zegoen lokal batean, Eskoriatzako Museo Eskola sortu zen Luis Ezeiza Herri Eskolan historia arloa lantzeko proiektu osagarri bezala. Beranduago, Udalak Ibarraundi jauregia erosi zuen eta 2005. urtean, ordura arte Eskoriatzako Museo Eskola izandakoa Ibarraundi museoa izatera pasatu zen.Ibarraundi jauregia XV. mende erdialdekoa dela uste da, Erdi Aro bukaerakoa, Galartza familiarena. Garai hartan jauregi edo dorretxe izan bazen ere, XVIII. mendetik XXI. mendera baserri moduan erabili zen.Gaur egun, Eskoriatzako ondare historiko eta etnografikoa babestu, ikertu eta hedatzeaz gain, bertako eta Leintz bailarako kulturaren adierazpen eta azterketa gunea izan nahi du museoak.\nZubiate labea: Ibarraundi museoaren gune berria\nEskoriatzako euskara eta ahozko ondarea\nEKITALDIAK/ ALDI BATERAKO ERAKUSKETAK\nXX mende hasieran ontziak kalean eguzkitan lehortzen ikustea ohikoa zen gure herri askotan baina erabilera eta ohitura berriek antzinako lanbide...\nErakusketa historia eta etnografiako erakusketa iraunkorra dago eta aldi baterako erakusketak antolatzen dira Leintz Aretoa Areto honetan Leintz...